Ghana Mengalu-alukan Penyokong 'Black Lives Matter' Pulang Ke Tanah Asal Mereka

Rusuhan di Amerika Syarikat yang kerap berlaku disebabkan masalah segregasi dan ketidaksamaan etnik masyarakat di sana, tampak sukar mencapai solusi segera.

Apatah lagi melihat perpecahan di sana turut dipacu sentimen kerajaan Amerika Syarikat sendiri, terus mempertahankan tindakan keras yang dirasakan perlu ke atas kumpulan penjenayah di negara mereka.

Walau demikian, beberapa solusi telah cuba diketengahkan oleh beberapa pihak bagi menyelesaikan masalah ini.

Salah satu usaha yang paling radikal, diumumkan oleh kerajaan Ghana apabila mereka menjemput etnik kulit hitam di Amerika Syarikat, untuk berhijrah ke negara mereka - bagi melarikan diri daripada penindasan yang dipercayai berleluasa.

Pada penghujung tahun 2018, kerajaan Ghana melalui Presiden Nan-Akufo Addo mengumumkan inisiatif terbaru yang bakal dijalankan pada tahun 2019, bagi menarik warga kulit hitam Afrika di seluruh dunia dalam usaha menyatukan mereka kembali di tanah asal mereka.

Tahun 2019 diisytiharkan oleh Ghana sebagai 'Tahun Kepulangan', sempena memperingati insiden tahun 1619 apabila kumpulan pertama hamba Afrika seramai lebih 20 orang yang 'diselamatkan' daripada sebuah kapal penjual hamba Portugis bernama San Juan Bautista.

Inisiatif besar-besaran kerajaan Ghana memujuk kembali etnik Afrika yang menjalani diaspora ke serata pelusuk dunia sudah dimulakan sejak Ghana merdeka lagi, pada tahun 1957.

Namun inisiatif ini hanya mula popular selepas kerajaan Ghana pada tahun 2000 meluluskan undang-undang, membenarkan warga Ghana memegang dua kewarganegaraan.

Dalam tahun yang sama, kerajaan Ghana juga mula melonggarkan kawalan ke atas akta imigeresen mereka, membenarkan mana-mana individu atau keluarga yang mempunyai susur galur keturunan Afrika tak kira warganegara mana sekalipun - untuk masuk ke negara itu tanpa perlu melalui kerenah birokrasi yang sulit.

Pada tahun 2007, sempena memperingati ulang tahun penghapusan sistem perhambaan, kerajaan Ghana melancarkan The Joseph Project bagi menggalakkan warga etnik Afrika pulang ke tanah asal mereka.

Dinamakan sempena figur Joseph dalam kisah kitab Bible, yang dikhianati abangnya sehinggakan dijual sebagai hamba - The Joseph Project menjadi langkah pertama kerajaan Ghana secara besar-besaran mahu menyatukan etnik Afrika.

Semua individu yang menyertai program The Joseph Project akan dibawa melawat lokasi-lokasi penting dalam sejarah masyarakat mereka, seperti kubu-kubu yang menempatkan golongan hamba.

Selain itu peserta juga akan dibawa melawat Pantai Assin Manso yang menjadi tempat di mana hamba dimandikan sebelum dinaikkan ke dalam kapal, daerah Salaga yang menempatkan 'pasar' di mana hamba dijual serta beberapa kawasan lain di mana nenek moyang mereka dikurung, diseksa dan dipergunakan penjajah.

Disebabkan status Ghana sebagai negara pertama Afrika yang berjaya membebaskan diri dari cengkaman penjajah, sehingga kini kerajaan Ghana menjadi pendahulu utama kepada usaha menyatukan semula komuniti Afrika yang dahulunya bersatu - tetapi telah berpecah belah disebabkan campur tangan kuasa asing.

Melihat apa yang berlaku di Amerika Syarikat, kerajaan Ghana turut sama menawarkan peluang serupa tanpa berselindung lagi.

Sehingga tahun 2014, seramai 30,000 etnik Afrika yang menetap di Amerika Syarikat telah memilih Ghana sebagai rumah baru mereka dan angka ini dikatakan bakal meningkat, tahun demi tahun.

Pada penghujung tahun 2019, dalam sebuah majlis gilang gemilang, 100 orang warga Afrika-Amerika dan 26 lagi Afro-Caribbean diraikan selepas menjadi warganegara Ghana yang baru.

Faktor mencari kawasan persaraan yang sesuai untuk warga tua serta enggan menghadapi diskriminasi terus menjadi sebab utama kenapa angka kemasukan semula warga luar ke Ghana diramal terus bertambah.

Bagaimanapun, fokus terlalu besar kepada usaha menarik masyarakat kulit hitam luar untuk kembali telah menyebabkan beberapa masalah luar jangka timbul.

Harga belian dan sewaan kediaman di Ghana meningkat disebabkan ramai pelabur mengambil kesempatan ke atas kemasukan orang-orang luar.

Peniaga-peniaga juga turut menaikkan harga bagi mengaut untung akibat kemasukan pendatang baru, sama ada untuk melancong atau terus menetap di situ.

Itu semua tidak menghalang kerajaan Ghana untuk secara rasmi menjemput mana-mana warga Afrika-Amerika pulang semula ke Ghana, bagi meneruskan hidup - seandainya merasakan negara mereka tidak menghargai kehadiran mereka.

Pelawaan itu disuarakan secara rasmi oleh Menteri Pelancongan dan Kebudayaan Ghana, Barbara Oteng-Gyasi pada 11 Jun 2020 untuk membolehkan mana-mana etnik Afrika pulang, membina kehidupan yang lebih bahagia bersama adik-beradik satu etnik yang lebih menghargai sesama mereka.

Jika anda berada di tempat etnik kulit hitam Afrika-Amerika - adakah anda akan menerima tawaran ini?

The African American who moved to Ghana 'to escape US racism'


Ini Sebab Kenapa Anda Jangan Timbang Berat Di Atas Karpet

Pernah tak anda mengalami situasi di mana berat badan anda berubah dengan sangat ketara hanya dalam beberapa jam?

Walaupun anda makan sebanyak mana sekalipun, berat badan anda tidak akan bertambah dengan begitu banyak dalam tempoh yang singkat.

Sebagai contoh, timbangan berat badan anda adalah 55kg dan keesokan harinya, ia berubah kepada 60kg atau lebih.

Adakah pemakanan dalam tempoh sehari boleh memberikan penambahan sebegitu ketara?

Jawapannya adalah tidak dan terdapat beberapa sebab mengapa berlakunya perubahan ketara ini.

Yang pertamanya, sudah tentulah penimbang berat tersebut rosak atau tidak boleh dipercayai kualitinya.

Dan yang kedua, adalah yang paling kerap berlaku walaupun penimbang berat tersebut tidak rosak.

Ramai di antara kita masih tidak tahu bahawa untuk mendapatkan timbangan berat badan yang betul, penimbang tersebut perlu diletakkan di atas permukaan keras dan padat seperti lantai simen, bukannya di atas permukaan lembut seperti di atas karpet atau permaidani, apatah lagi tilam.

Dan ya, jika anda meletakkan penimbang berat di atas karpet, bacaan berat badan anda akan lebih daripada yang sebenarnya.

Seorang ahli fizik dari University of Cambridge, David MacKay ditanyakan soalan yang menarik perhatiannya, "Mengapa bacaan berat badan kita bertambah di atas karpet berbanding permukaan keras?".

David dan pelajarnya Jon Pendergast menggunakan beberapa penimbang berat analog biasa di atas permukaan berbeza. Dan memang benar, mereka mendapati bahawa berat badan mereka bertambah sekitar 10% di atas karpet tebal berbanding di atas lantai keras.

Untuk mengkaji mengapa ini berlaku, Jon membuka beberapa penimbang berat dan mengukur pergerakan mekanisme pada permukaan yang berbeza.

Penimbang berat berfungsi melalui anjakan yang disebabkan oleh berat badan.

Di dalam setiap penimbang, terdapat empat tuas atau dikenali sebagai “fulkrum”, yang berfungsi memindahkan berat plat logam berspring di bahagian belakang penimbang.

Pergerakan plat kemudian dipindahkan melalui batang logam untuk memutar dail dan memberikan bacaan timbangan.

Jon mendapati bahawa di atas permukaan keras, permukaan bawah penimbang berat melengkung. Ini membuatkan fulkrum di keempat-empat sudut penimbang sedikit condong, memendekkan jarak antara setiap fulkrum dan juga di titip di mana beban mendorong ke tuas.

Namun apabila diletakkan di atas karpet tebal, penimbang tenggelam ke dalam karpet dan karpet tersebut menyokong permukaan bawah penimbang yang mana membuatkan pemukaan bawah penimbang melengkung seperti yang seperti yang sepatutnya.

Ini meningkatkan jarak antara setiap fulkrum dan titik di mana tuasnya dimuatkan dengan berat individu.

Jadi, untuk daya berat yang sama, tuas pada penimbang bergerak lebih jauh daripada yang sepatutnya. Peningkatan jarak ini dalam jumlah yang sangat kecil sekalipun boleh menambahkan beberapa kilogram pada berat seseorang. jarak

Pihak pengilang menghasilkan penimbang berat dengan menentukur (calibrate) peranti ini pada permukaan yang keras, dan bukannya di atas karpet.

Ini adalah kerana secara kebiasaannya, kita mempunyai akses yang lebih tinggi kepada permukaan lantai yang padat, berbanding karpet tebal.

Jon juga mendapati bahawa penimbang digital jauh kurang terdedah terhadap kesan ini kerana perbezaan mekanisme dalamnya berbanding penimbang analog.

Bukan sahaja karpet, malah jika rumah anda berlantaikan bahan seperti linoleum, vinyl, dan bahan lembut lain juga boleh menyebabkan perubahan berat.

Sebab itu penimbang berat badan biasanya diletakkan di dalam bilik air kerana permukaannya adalah keras dan padat.


Bagaimana Teknologi 'Deepfake' Audio Boleh Memalsukan Suara Anda

Semakin hari, semakin banyak pula pendedahan rakaman audio yang dilakukan oleh pihak-pihak tertentu khasnya apabila melibatkan politik negara.

Rakaman-rakaman ini ada yang disahkan tulen hasil pengakuan tuan punya suaranya sendiri yang terkandung dalam rakaman. Ada juga fail-fail audio yang tidak disahkan, sebaliknya dibiarkan menjadi persoalan mengakibatkan kita juga tertanya-tanya tentang kesahihan sebenar audio yang disebarkan.

Apabila bercakap tentang kemampuan teknologi dan juga rakaman audio - penulis terfikir juga tentang satu isu yang mungkin turut menjadi persoalan anda; adakah suara seseorang mampu dipalsukan dengan menggunakan teknologi?

Salah satu artikel kami yang mendapat sambutan hangat adalah artikel tentang fenomena yang kita kenali sebagai 'deepfake.'

'Deepfake' adalah teknologi kepintaran buatan yang dibangunkan, mampu menganalisa raut wajah dan mimik muka seseorang untuk digunakan bagi penghasilan semula wajah sama ke dalam mana-mana video.

Peraturannya mudah - semakin banyak contoh atau sampel video individu itu diperolehi, semakin mudah sistem untuk meniru dan menghasilkan semula raut wajah dan mimik muka seseorang.

Ekoran daripada peraturan ini, individu yang kerap menjadi sasaran pengguna 'deepfake' kebiasaannya datang daripada kumpulan tokoh politik atau selebriti, disebabkan mudahnya untuk mereka mendapatkan video rujukan.

Dengan membaca topografi wajah pada video, pergerakan bibir, mata, kening, mulut, gerakan kepala dan sebagainya, perubahan-perubahan itu dalam bentuk data dapat disalin kepada model 3D yang ada untuk menggantikan wajah asal dalam video, yang bakal dijadikan produk terakhir.

Antara individu yang wajahnya pernah digunakan untuk penghasilan video ini seperti Barrack Obama presiden Amerika Syarikat, selebriti Hollywood seperti Gal Gadot, Scarlett Johansson, Jennifer Lawrence, Nicholas Cage serta beberapa tokoh lain kerap menjadi sasaran.

Video 'deepfake' yang terhasil mampu digunakan sebagai propaganda politik atau dalam kes-kes melibatkan selebriti wanita - untuk tujuan penghasilan video lucah bagi memenuhi fantasi sesetengah pihak.

Satu ketika dulu, penghasilan sari kata untuk video memerlukan seseorang menaip satu per satu apa yang diperkatakan dalam video.

Apa yang dapat kita lihat hari ini, aplikasi laman web seperti Youtube sendiri sudah mempunyai kemahiran mencipta sari kata secara automatik, di mana Youtube boleh membaca audio yang ada, mentafsir perkataan yang disebut serta terus memaparkannya dengan kadar segera.

Itu adalah antara teknologi asas yang menunjukkan bagaimana berkembangnya pemprosesan audio zaman sekarang, disebabkan pengenalan format digital yang memungkinnya.

Bagaimanapun,  teknologi untuk 'membaca format audio' ini turut membawa kepada kebolehan pemprosesan audio digital yang membolehkan nada suara seseorang ditiru untuk dipadankan kepada apa-apa teks atau audio lain, memberikan kita gambaran seolah-olah individu itu yang sedang bercakap.

Peraturan sama dalam penghasilan video 'deepfake' turut sama diaplikasikan dalam 'deepfake' audio, di mana keperluan untuk mencipta suara seseorang secara digital memerlukan banyak rujukan bagi memudahkan algoritma komputer 'membaca' intonasi seseorang.

Sama seperti video, semakin banyak rujukan : hasil kualiti audio yang bakal dihasilkan akan menjadi lebih realistik dan sama seperti tuan punya asal suara tersebut.

Cuba anda fikirkan bagaimana satu rakaman audio melibatkan ahli politik kita, mampu menyebabkan kacau bilau dalam masyarakat - walaupun kita sendiri tidak tahu kesahihannya?

Bayangkan apa akan berlaku seandainya ada pihak jahat yang dengki dengan hubungan anda, menelefon pasangan anda untuk menuntut perpisahan dengan menyamar sebagai anda?

Mungkinkah anda menerima panggilan mesej audio majikan anda, meminta anda hadir ke pejabat pada hari Ahad - yang sebenarnya mesej palsu dibuat rakan yang sengaja mempersendakan anda?

Seseorang penjahat boleh menggunakan rujukan-rujukan audio yang ada, untuk menghasilkan audio yang mengandungi arahan atau pesanan yang nyata palsu tetapi amat sukar untuk dibezakan ketulenannya.

Walaupun begitu, kemampuan teknologi ini dari segi positifnya pun banyak juga.

Penerbitan-penerbitan kecil kini tidak lagi perlu menggajikan pelakon suara berstatus selebriti, sebaliknya boleh menjimatkan kos dengan meniru suara selebriti tersebut secara maya. Adakah itu akan melanggar hak cipta? Hahaha.

Selain itu, teknologi 'deepfake' untuk audio ini juga mampu meniru gaya dan intonasi sesiapa saja, memungkinkan penghasilan muzik baru yang dinyanyikan oleh 'penyanyi-penyanyi lama' yang telah meninggal dunia.

Adakah anda mahu dengar M. Nasir menyanyikan lagu kumpulan Nirvana?

Sesuatu yang agak menakutkan tentang penghasilkan kandungan palsu sama ada dalam bentuk audio atau video, adalah bagaimana kedua-dua teknologi tampak saling berkait pembangunannya - disebabkan keperluan untuk memadankan audio dan video dengan sempurna.

Malahan ada beberapa aplikasi kepintaran buatan yang kini tidak lagi memerlukan banyak rujukan, sebaliknya hanya memerlukan satu imej dan satu rakaman audio untuk menghasilkan video palsu lengkap dengan wajah dan suara individu yang disalin semula.

Apa yang kami cuba sampaikan; teknologi 'deepfake' ini sama ada untuk penghasilan audio atau video - sudah mencapai ke tahap yang semakin mudah untuk menyalin semula identiti seseorang.

Penulis adalah seorang penyokong pembangunan teknologi tetapi apabila sempadan di antara realiti dan fantasi sudah mula dikaburkan; akan semakin sukar untuk kita mampu membezakan yang mana benar dan yang mana palsu kelak.

Kes pertama melibatkan kepintaran buatan dan audio palsu sudah berlaku, selepas seorang individu menyamar sebagai CEO sebuah syarikat tenaga di UK, dilaporkan pada bulan Ogos tahun 2019.

Dengan menggunakan audio palsu, penjenayah itu berjaya memindahkan wang sebanyak RM1.065 juta ke dalam akaun lain, melalui beberapa akaun lain yang tidak didedahkan. 3 transaksi 'diarahkan' dan dua berjaya diselesaikan atas arahan tuan 'CEO' tersebut.

Fraudsters Used AI to Mimic CEO’s Voice in Unusual Cybercrime Case


Tunnel 57 - Terowong Rahsia Merentasi Tembok Berlin Penghubung Jerman Timur dan Barat

Pada tahun 1963, sekumpulan pelajar (kira-kira 20 ke 25 orang) di Jerman Barat telah menggali terowong di bawah Tembok Berlin. Antara mereka adalah seorang pemuda bernama Joachim Neumann yang telah melarikan diri dari Jerman Timur beberapa tahun sebelumnya.

Ketika melarikan diri pada tahun 1961, dia menggunakan pasport yang dipinjam dari seorang pelajar Switzerland dan meninggalkan sebahagian besar keluarga dan rakannya termasuk kekasihnya yang lama, Christa Gruhle.

Sebilangan besar rakan-rakan yang bersetuju untuk mengorek terowong bawah tanah tersebut mempunyai niat yang sama yakni untuk bersatu kembali dengan orang yang disayangi. Mereka telah dipisahkan oleh penghalang Tembok Berlin sejauh 155 kilometer yang telah dibina.

Projek membina terowong rahsia ini mengambil masa beberapa bulan. Pembinaannya juga bukannya mudah memandangkan kesemua pelajar ini tidaklah mempunyai kepakaran dalam bidang pembinaan terowong bawah tanah. Malah, usaha secara rahsia ini juga telah gagal beberapa kali.

Percubaan membina terowong rahsia ini buat pertama kalinya gagal apabila terdapat seorang pengintip yang telah membocorkan maklumat kepada pihak Stasi, iaitu unit polis rahsia Jerman Timur. Akibatnya, beberapa orang telah ditahan termasuklah beberapa orang pelarian yang cuba melarikan diri melalui terowong tersebut.

Kegagalan demi kegagalan tidak mematahkan semangat kumpulan pelajar ini. Mereka akhirnya berjaya menggali terowong baru yang mempunyai sebuah laluan masuk yang bermula daripada sebuah kedai bakeri terbiar  di bahagian Jerman Barat pada tahun 1964.

Terowong ini mempunyai kepanjangan sebuah padang bola sepak dan diberi gelaran "Tunnel 57". Mereka akan bekerja secara bergilir-gilir dengan 6 hingga 8 orang pada satu-satu masa bagi membolehkan sebahagian yang lain hadir ke sekolah bagi mengelakkan kegiatan mereka dihidu.

Pada mulanya, mereka mengorek terowong tersebut secara menegak (vertical) ke dalam tanah sebelum mengorek secara mendatar (horizontol). Pintu masuknya di kedai bakeri terbiar itu hanya muat untuk dimasuki oleh 1 orang pada satu-satu masa.

Usaha mengoreknya juga bukanlah mudah kerana kekurangan bekalan oksigen di dalam terowong yang menjadikannya cukup berisiko untuk mati lemas kerana kekurangan oksigen. Untuk mengatasi masalah ini, mereka menyalurkan udara ke dalam terowong ini dengan menggunakan alat penyedut habuk (vacuum cleaner).

Secara keseluruhannya, proses mengorek terowong ini mengambil masa kira-kira 5 bulan sebelum ianya diteruskan pula dengan mengorek secara menegak ke atas di bahagian Jerman Timur. Kebetulan, pintu keluar yang dikorek itu berakhir di sebuah rumah kecil.

Pada 3 Oktober 1964, kumpulan pelajar ini mula menghantar mesej atau arahan kepada rakan dan kenalan mereka di Jerman Timur mengenai lokasi dan masa mereka akan bertemu. Apabila kata laluan "Tokyo" diberikan, rakan atau kenalan di Jerman Timur ini akan dibawa ke satu lokasi rahsia yang menempatkan pintu terowong rahsia ini.

Maka bermulalah proses menyelamatkan atau menyeludup ahli keluarga atau kenalan ini melalui Tunnel 57 ini. Memandangkan terowong ini cukup sempit, maka seorang demi seorang akan melaluinya. Secara keseluruhannya, perjalanan melalui terowong rahsia ini akan mengambil masa sekitar 15 minit.

Joachim Neumann bergambar di hadapan Memorial Tembok Berlin pada tahun 2019

Walaupun mengambil masa lebih 5 bulan untuk pembinaannya, jangka hayat terowong ini tidak lama - hanya 2 hari. Pengawal sempadan yang bertugas mulai curiga dan telah menghantar 2 orang polis yang menyamar dengan berpakaian biasa. Tidak lama kemudian, mereka telah menemui pintu masuk terowong ini.

Lebih ramai polis telah dipanggil untuk menyerbu terowong ini. Salah seorang pelajar ini, Reinhard Furrer yang melihat kedatangan polis-polis ini telah memberikan amaran kepada para penyelamat ini untuk melarikan diri. Untuk beberapa ketika, telah berlaku adegan tembak menembak antara pasukan penyelamat dan pasukan polis ini.

Terowong ini akhirnya dimusnahkan. Secara keseluruhannya, hanya 57 orang yang berjaya diseludup dari Jerman Timur. Disebabkan itulah, terowong ini telah digelar "Tunnel 57". Jumlah ini bersamaan kira-kira 20% daripada jumlah keseluruhan manusia yang berjaya diseludup melalui terowong bawah tanah sepanjang 30 tahun kewujudan Tembok Berlin.

Walaupun terdapat banyak risiko dalam usaha menyelamatkan ini, kisah "Tunnel 57" ini dianggap sebagai misi menyelamatkan paling berjaya sepanjang sejarah kewujudan Tembok Berlin.

Joachim Neumann yang berjaya menyelamatkan teman wanitanya di Jerman TImur akhirnya mengahwininya. Sementara itu, Reinhard Furrer pula menjadi angkasawan ketiga Jerman melalui misi roket Challenger pada tahun 1985.


Peraturan Dalam Bahasa Inggeris Yang Jarang Didengari - Peraturan Ablaut

Setiap hari kita bercakap, menulis dan berkomunikasi menggunakan bahasa secara semulajadi.

Proses penghasilan bahasa  berlaku secara spontan dan asli, melalui proses cedokan dan pinjaman serta pertambahan frasa yang telah memakan masa beratus atau beribu tahun lamanya.

Bagaimanapun tanpa kita sedar, ada kalanya proses itu telah menyebabkan wujud beberapa peraturan tidak rasmi, yang tidak kita sedari diaplikasikan dalam pelbagai bahasa.

Salah satu pPeraturan ini yang sangat jelas berlaku dalam Bahasa Inggeris dinamakan sebagai 'pengulangan semula ablaut' atau 'ablaut reduplication' sebenarnya sangat memberikan pengaruh besar dalam komunikasi kita setiap hari, tanpa kita sedar atau tidak.

Pernah tak anda nampak penulis di media sosial menggunakan istilah 'together-gather' dalam penulisan mereka?

Walaupun penggabungan dua perkataan itu dari segi tatabahasanya adalah salah, pengulangan slanga itu dalam bentuk 'to gather-gather' atau 'together-gather' cukup popular di kalangan ahli masyakat kerana sebutannya agak sedap bukan?

Sedap kan? Anda tahu tak penciptaan frasa itu (walaupun salah) sebenarnya merupakan salah satu cabang utama proses pembentukan perkataan dalam bahasa, yang dinamakan sebagai 'pengulangan semula' atau 'penduplikasian semula'. Dalam bahasa Inggeris, teknik ini disebut sebagai 'reduplication.'

Wujud beberapa jenis 'pengulangan semula' yang ditemui dalam bahasa seperti pengulangan leksikon, pengulangan fonologikal atau pengulangan penguasaan bahasa. Kali ini, kita hanya fokus kepada satu cabang penting yang kita tak sedar kita amalkan diistilahkan sebagai 'pengulangan ablaut.'

Pengulangan semula adalah teknik ulangan yang banyak digunakan sama ada dalam usaha membentuk perkataan baru atau hanya sekadar untuk menghasilkan slanga yang mencantikkan bahasa; seperti contoh kami di atas 'together-gather.'

Antara frasa lain yang layak dikategorikan sebagai pengulangan semula dalam bahasa Inggeris adalah 'single-mingle', 'calling-calling', 'zig-zag' atau nama coklat 'Kit-Kat.' Bahasa Melayu? 'Jalan-jalan', 'makan-makan', 'haru biru', ronda-ronda' dan bermacam lagi.

Nampak persamaan antara semua istilah di atas dan bagaimana pengulangannya berlaku?

Bagi peminat kajian linguistik, istilah 'ablaut' pasti kerap anda dengari. Bagi orang kebanyakan, pasti ramai yang menggaru kepala memikirkan apa bendanya 'ablaut' ini.

'Ablaut' adalah kaedah mengubah huruf dalam sesuatu perkataan, untuk digantikan dengan huruf lain sama ada huruf vokal dan konsonan bagi membentuk perkataan baru yang mungkin membawa makna mirip perkataan asalnya atau satu makna baru.

Dalam bahasa Inggeris khasnya, orang Inggeris gemar membezakan satu kata yang mewakili kata kerja sama ada yang sedang berlaku (present) dan telah berlaku (past tense) dengan melakukan perubahan ablaut kepada frasanya

Sebagai contoh 'sit' bermakna duduk, 'sat' bermakna telah duduk. 'Write' dan 'wrote.' 'Eat' dan 'ate.'

Ada enam kategori berbeza ablaut kesemuanya, tetapi demi menjaga kepanjangan artikel, topik itu akan kita bincangkan lain kali.

Ablaut dinamakan sedemikian rupa pada abad ke 19, mengambil istilah Jerman 'ablaut' yang bermakna 'mengurangkan bunyi' oleh seorang ahli linguistik bernama Jacob Grimm.

Walaupun masih baru, penggunaan kaedah 'ablaut' dalam bahasa lain sudahpun dimulakan sejak 2000 tahun lampau. Bahasa Sanskrit yang merupakan antara bahasa tertua dunia juga menggunakan kaedah serupa dalam mempelbagaikan penciptaan istilah-istilah baru, bagi memudahkan pemahaman penuturnya.

Jika anda membayangkan bunyi loceng pintu rumah dalam kepala, bunyi apakah akan anda dengar? Pasti anda akan membayangkan bunyi 'ding-dong.'

Kenapa jongkat-jongkit dinamakan 'see-saw', bukan 'saw-see'? Kenapa kita sebut bergerak bersimpang siur sebagai 'zig-zag' bukan 'zag-zig'? Selipar yang anda pakai, bukan 'flop-flip' kan?

Aneh sekali bunyinya bila kita terbalikkan istilahnya. Secara automatik frasa yang kami senaraikan di atas menjadi kurang enak untuk didengari dan yang lebih penting, tak seronok untuk diungkapkan bila kita ubah kedudukan huruf vokalnya.

Kenapa itu berlaku? Fenomena keganjilan yang anda boleh rasai itu sebenarnya datang daripada peraturan 'ablaut reduplication' yang ada dan kita pegang tanpa kita tahu pun perkara itu berlaku - khasnya dalam bahasa Inggeris bagi membantu mencantikkan pertuturan bahasa.

Salah satu peraturan yang ada adalah apabila dua perkataan berbeza perlu diulangi (pengulangan), perkataan yang awal mestilah mengandungi bunyi vokal yang berbunyi 'i' atau 'ee' terlebih dahulu sebelum 'a' atau 'o' sebagai vokal kedua.

Contohnya - 'tik tok', 'ping pong', 'Tic Tac', 'King Kong', 'see-saw' atau 'Hip Hop.'

Nampak bagaimana huruf vokal 'i' atau 'ee' mendahului semua huruf vokal lain? Itu adalah peraturan pertama pengulangan semula ablaut yang berlaku secara tidak rasmi, tetapi sangat membantu menghasilkan bunyi yang sedap.

Cuba terbalikkan kesemua huruf vokal dalam senarai kami di atas dan sebutkan kuat-kuat; "TOK TIK! PONG PING! TAC TIC! KONG KING! HOP HIP!"

Peraturan pertama menyusun dua perkataan berpandukan kepada susunan huruf vokal. Peraturan kedua dalam penduplikasian ablaut ini terpakai kepada istilah yang menggabungkan tiga perkataan.

Seandainya sesuatu frasa itu dibentuk daripada tiga perkataan serentak, susunan vokal dalam istilah itu mesti mengikuti turutan vokal 'i' atau 'ee' sebagai yang pertama, kedua vokal 'a' dan mesti berakhir dengan vokal 'o.'

Kita ada 'tic tac' yang menggunakan gabungan dua perkataan. Apabila dipanjangkan, ia akan menjadi 'tic tac toe.'

Wujud juga istilah 'bish bash bosh', 'splish-splash-splosh', 'bing bang boom' serta beberapa lagi yang jelas mengekalkan ritma susunan vokalnya mengikut peraturan kedua ini.

Pengulangan ablaut ini merupakan satu teknik yang digunakan bagi mencantikkan atau menambahkan penekanan pada bahasa. Ada kalanya perkataan tambahan yang disebut tidak membawa sebarang makna pun, sekiranya berdiri sendiri.

Apa yang menarik untuk kita tahu, bahasa Melayu pun turut sama mengamalkan teknik pengulangan semula tetapi tidak jelas apakah peraturan tidak rasminya.

Jika bahasa Inggeris ada dua peraturan yang mengawal pengulangan semula, bahasa Melayu mengandungi banyak contoh pengulangan serupa di mana sesuatu frasa itu diulang dengan perbezaan kecil sama ada pada huruf vokal atau konsonan; bagi memperkuatkan makna yang ingin disampaikan.

Antara pengulangan yang ada dalam bahasa Melayu adalah frasa sayur-mayur, cerai-berai, kuih-muih, selok-belok, lauk-pauk, hiruk-pikuk, gunung-ganang, bukit-bukau, mandi-manda, batu-batan, lintang-pukang dan anak-pinak.

Namun tidak nampak sebarang peraturan atau kaedah tetap dalam menentukan bentuk perkataan yang akan diulangi seperti dalam bahasa Inggeris, di mana susunan huruf vokal akan menentukan tempat letak perkataan itu.

Kami harap artikel ini membantu anda untuk lebih menghargai bahasa yang kita gunakan, tak kiralah bahasa Melayu atau bahasa Inggeris kerana tradisi yang ada di dalamnya unik untuk kita pelajari.

Harap semua dapat calling-calling dalam ruangan komen, supaya kita boleh together-gather dapat memahami selok-belok dan hiruk-pikuk bahasa, sambil makan mayur-sayur.

Mayur-sayur? Pelik kan bunyinya. Kenapa kita ulang sebagai sayur-mayur? Apa bezanya 'sayur-mayur' dan 'sayur-sayuran'? Itulah keindahan bahasa kita. Penggandaan dalam bahasa Melayu boleh datang dalam pelbagai kaedah hanya untuk menyedap dan memperhalusi bahasa kita.


5 Kerajaan Baru Yang Cuba Menggegarkan Indonesia

Ajaran sesat memang tidak asing lagi di negara-negara Asia Tenggara termasuklah Malaysia dan Indonesia. Antara ajaran sesat yang paling popular yang pernah menggegarkan Malaysia adalah Ajaran Ayah Pin.

Apa yang membimbangkan adalah ajaran-ajaran sesat ini mempunyai pengikut dari setiap pelusuk masyarakat termasuklah golongan profesional dan berjawatan tinggi.

Negara jiran Indonesia juga diselubungi dengan masalah yang sama, malah lebih dahsyat sehinggakan cuba untuk membentuk "kerajaan" sendiri.

Lia Eden atau nama sebenarnya Lia Aminudin pernah menggemparkan masyarakat Indonesia satu ketika dahulu kerana mengaku sebagai penyebar wahyu dari Tuhan dan juga penjelmaan semula Bunda Maria.

Di awal kemunculannya, kepercayaan yang dibawa Lia Eden ini dapat menarik kira-kira 100 pengikut yang termasuk dengan pelajar, selebriti malah cendekiawan. Akibatnya, Majelis Ulama Indonesia (MUI) bertindak dengan mengharamkan kumpulan ini pada Disember 1997.

Kepimpinan mazhab Kerajaan Eden Tuhan telah berhadapan dengan hukuman penjara sebanyak 2 kali iaitu pada tahun 2006 dan 2009 disebabkan oleh kes-kes kekufuran, namun ini tidak menghalang kemaraannya.

Malah, Lia telah membuat beberapa kenyataan yang sangat mengejutkan pada Mei 2015, yang mana salah satu daripadanya berkenaan dengan kehadiran UFO. Lia meminta izin Presiden Indonesia iaitu Joko Widodo dan gabenor Jakarta, untuk melakukan pendaratan UFO di tugu negara Indonesia.

Lia yang mengaku sebagai rasul ini juga memberitahu bahawa kiamat yang akan berlaku pada akhir Mei 2015. Dikatakan bahawa UFO yang dirancang oleh Lia untuk mendarat di tugu negara itu akan membawa Lia dan para pengikutnya ke syurga.

Lia juga menghantar surat berkenaan dengan hal ini ke pejabat Suruhanjaya Pembasmian Rasuah (KPK) dan juga Polis Negara Indonesia, serta mengkritik kesesatan yang masih berlaku di Indonesia.

Dia menyatakan bahawa jika BJ Habibie dijadikan sebagai presiden negara, Indonesia akan selamat serta mendakwa bahawa Habibie adalah jelmaan semula Gajah Mada yang memiliki Sumpah Palapa.

Mazhab Satria Piningit Weteng Buwono diasaskan oleh Agus Imam Solihin. Dia mendakwa dirinya sebagai Tuhan dari tahun 2005 hingga 2006. Mazhab ini dianggap sebagai bidaah dan melanggar perintah agama Islam.

Agus yang juga mengaku sebagai Imam Mahdi telah mengajar pengikutnya perkara maksiat yang sangat dahsyat, antaranya termasuklah meninggalkan solat dan puasa serta melakukan hubungan seks bersama pasangannya bersama-sama para pengikutnya yang lain dalam satu lokasi (orgy).

Tak cukup dengan itu, Agus juga mengaku berasal dari keturunan Sukarno, presiden Indonesia yang pertama.

Sebelum itu, Agus juga pernah membina tempat bertapa di Bekasi Timur yang mana kemudiannya dihalau oleh penduduk tempatan. Dia kemudiannya memindahkan lokasi itu ke Pasar Minggu, Jakarta Selatan.

Sebelum ini, Agus mendirikan pertapaan di Permunas III, Bekasi Timur, yang diusir oleh penduduk dan akhirnya pindah ke Pasar Minggu, Jakarta Selatan.

Disebabkan oleh ajaran sesat yang dibawanya, Agus telah ditangkap namun berjaya meloloskan diri. Dia kemudiannya menyerah diri kepada pihak berkuasa dan dijatuhkan hukuman penjara 2 tahun 6 bulan.

Pada 14 Januari 2016, Polis Bareskrim menerima laporan berkenaan ajaran sesat yang dikenali sebagai Gerakan Fajar Kebangsaan (Gafatar) dan dipimpin oleh Ahmad Musadeq.

Antara yang paling sesat adalah dakwaan oleh Musadeq bahawa dia adalah nabi yang diutuskan selepas Nabi Muhammad S.A.W..

Kumpulan ajaran sesat ini mendakwa mereka mempunyai sekitar 50,000 orang pengikut yang berselerakan di 12 wilayah nusantara "Kurnia Tuhan Semesta Alam Nusantara" yang dibentuk oleh ketua umumnya iaitu Mahful Muis Tumanurung.

Menurut, Satria Hady Permana, pegawai tinggi polis Indonesia, setiap ahli diminta untuk mendepositkan wang dalam tujuan untuk aktiviti sosial Gafatar. Wang tersebut kemudiannya dikumpulkan dari peringkat kampung, pekan, daerah, rantau, sehingga ke peringkat kebangsaan.

Gafatar menjadi sebuah pertubuhan yang dilabel haram kerana ia tidak berdaftar dengan kerajaan dan tidak mempunyai surat keterangan sebagai pertubuhan yang sah. Malah, ramai orang didakwa hilang akibat daripada mengikut pertubuhan ini sehingga ia membimbangkan masyarakat.

Sebelum terlibat dalam kes Gafatar, Musadeq pernah terjebak dalam kes aliran Al-Qiyadah al-Islamiyah pada tahun 2006. Sebagai pengasas, Musadeq mengakui dirinya sebagai nabi atau penyelamat manusia.

Al-Qiyadah al-Islamiyah adalah aliran yang menggabungkan ajaran Al-Quran, Injil dan Yahudi, juga wahyu yang diakui turun kepada pemimpinnya.

Kerajaan Obor-Obor adalah sebuah mazhab yang membimbangkan populasi Indonesia sejak kebelakangan ini. Bukan sahaja namanya yang agak kelakar, tetapi pasangan suami isteri yang memimpin bidaah ini mengajarkan beberapa perkara yang menyimpang daripada ajaran  asal.

Kumpulan ini mempunyai berpuluh-puluh orang pengikut yang telah ditangkap oleh Polis Daerah Serang untuk mengelakkan berlakunya kekacauan.

Ketika pihak polis ketika melawat rumah pengasas kerajaan ini iaitu Rudi dan Aisyah, mereka telah merampas beberapa bukti tentang bidaah itu. Salah satunya adalah struktur organisasi Kerajaan Obor-Obor.

"Sementara kami sedang menghentikan aktiviti-aktiviti mereka, langkah-langkah keselamatan masih belum diperlukan. Kami sedang mengkaji dengan lebih mendalam bersama Majelis Ulama Indonesia," kata AKBP (Pesuruhjaya Tinggi Polis) Komarudin.

Empayar Sunda dilabelkan sebagai haram dan melanggar undang-undang kerana ia tidak berdaftar. adalah haram kerana tidak didaftarkan dan dikatakan telah dikendalikan oleh Kodam III / Siliwangi sejak tahun 2018.

Video-video tentang Empayar Sunda telah diedarkan dalam salah satu saluran YouTube yang dimuat naik oleh akaun bernama Alliance Press International dan sesetengah kandungan mengenai Kerajaan Sunda tersebar kepada masyarakat melalui media sosial.

Satu video yang tersebar memaparkan sekumpulan orang yang memakai pakaian berkaitan dengan tentera lengkap dengan topi beret. Salah seorang daripada mereka memberikan ucapan mengenai pemerintahan negara-negara yang akan berakhir pada tahun 2020.

Malah, kewujudan Empayar Sunda telah dianggap sebagai sama dengan Istana Agung Besar kerana mereka memakai pakaian seragam yang sama dengan pakaian tentera, yang mana tidak diketahui asal-usulnya.


Kini India Pula Berdepan Masalah Dengan China

Sepanjang pandemik sedang melanda, terlalu banyak tindakan kerajaan mereka dilakukan yang layak untuk disifatkan melanggar diplomasi antara kerajaan-kerajaan serta lebih senang dikatakan kurang ajar.

China menceroboh masuk ke negara kita, Indonesia dan Jepun sepanjang beberapa bulan lepas, sehingga memerlukan campur tangan beberapa kuasa luar untuk menstabilkan kembali gerakan agresif China.

Insiden yang terbaru pula melibatkan India. Tahukah anda apa yang sedang berlaku di India ketika ini?

Jika negara Asia Tenggara terpaksa bergelut dengan tuntutan China di kawasan perairan Laut China Selatan, India pula sejak berdekad lamanya bertelagah dengan China dalam isu kawasan yang dinamakan Aksai Chin atau Ladakh serta sebuah lagi kawasan yang dinamakan Arunachal Pradesh.

Dalam konflik sempadan ini, kerajaan China percaya Aksai Chin sepatutnya diletakkan di bawah penguasaan wilayah autonomi XInjiang.

Arunachal Pradesh pula menjadi perebutan tiga negara, iaitu China, Taiwan dan juga India disebabkan oleh campur tangan Britain di India, yang memperkenalkan garisan sempadan yang kini dinamakan sebagai 'Garisan McMahon.'

Garisan itu yang dilukis pada tahun 1914 atas persetujuan wakil British India dan kerajaan Tibet, diterima oleh kerajaan India sekarang sebagai garis sempadan China dan India yang sah.

Bagaimanapun perjanjian yang dicapai lama dahulu tidak dianggap sah oleh China, kerana China merasakan garisan itu dibentuk tanpa mendapat persetujuan daripada mereka.

Akibat daripada persengketaan ini, perang besar tercetus di antara India dan China pada tahun 1962 serta beberapa lagi konflik lebih kecil yang berlaku pada tahun 1967. 1987 dan 2017. Kempen ini kembali hangat dalam tahun 2020, selepas China didakwa menceroboh masuk dan merampas tanah India baru-baru ini.

Semenjak insiden tahun 2017 yang berlaku selama beberapa bulan sehingga mengakibatkan kecederaan pada petugas kedua-dua negara, tidak ada konflik timbul di kawasan-kawasan yang menjadi rebutan.

Bermula daripada pertengahan bulan Mei tahun 2020, kedua-dua negara dikatakan memperbanyakkan aktiviti rondaan melibatkan kawasan Pangong Tso, di mana garis sempadan India dan China bertembung.

Pangong Tso didakwa merupakan sebuah lokasi penting kerana mampu menjadi salah satu pintu masuk utama, seandainya China benar-benar ingin menceroboh masuk India.

Sejak tahun 1999, China dilaporkan telah mula membina jalan bagi memudahkan perhubungan, menghubungkan garis sempadan tersebut dengan jajahan mereka.

Beberapa lokasi penting titik sempadan yang dibahagikan kepada titik 1 hingga 8, dibahagikan mengikut kedudukan negara masing-masing. Aktiviti rondaan yang dijalankan melibatkan anggota petugas kedua-dua negara seringkali menemukan mereka secara bersemuka.

Setakat ini, situasi masih terkawal tetapi mesej bercampur baur dari India seakan menyembunyikan kondisi sebenar di sana.

Pertemuan tentera China dan India di salah satu titik sempadan pada 30 Mei 2020, memulakan pertempuran antara kedua-duanya.

Bagaimanapun, disebabkan oleh undang-undang antarabangsa, tiada nyawa terkorban kerana kedua-dua kumpulan terpaksa mematuhi syarat ketetapan konflik sempadan tidak boleh membawa senjata api.

Sebaliknya askar kedua-dua negara bertempur menggunakan batu dan batang kayu. Macam lucu pula bunyinya. Dalam konflik tersebut, kedua-dua pihak cedera namun kecederaan pada pihak India lebih teruk.

Bagi menyelesaikan masalah yang melanda, China dan India bersetuju untuk bertemu pada 6 Jun 2020, atas permintaan India.

Hasil pertemuan itu, Perdana Menteri India, Narendra Modi serta Presiden China, Xi Jinping bersepakat bahawa perbezaan pandangan antara kedua-dua negara tidak seharusnya dilihat akan membawa kepada konflik lebih besar.

Penyokong kuat Narendra Modi menyifatkan kejayaan mencapai persetujuan itu, sebagai satu kemenangan besar buat kerajaan India - kerana apa yang dilakukan China sejak bulan Mei lebih mirip kepada pencerobohan sebenar kerajaan negara lain.

Sebelum konflik kecil ini memuncak pada 30 Mei 2020 sehingga mengakibatkan pertemuan pemimpin kedua-dua negara, China sudah menjalankan gerakan besar-besaran menghantar anggaran 5,000 ke 10,000 tentera mereka ke kawasan dituntut.

Ekoran daripada pergerakan besar-besaran ini, laluan yang selama ini digunakan tentera India mula diambil alih China menyebabkan beberapa titik penting sempadan jatuh ke kawalan tentera China sepenuhnya.

Apa yang mengelirukan, kejadian ini tidak disahkan secara rasmi berlaku oleh kerajaan India. Sebaliknya kenyataan rasmi mereka seakan bermain dengan persepsi, menafi tidak, mengiyakan tidak mengakibatkan warga India sendiri tertanya-tanya benarkah dakwaan China sudah merampas sebahagian kawasan sempadan dari India?

Mesej bercampur-campur nyata menyukarkan kita untuk memahami apa tindakan India selanjutnya. Modi secara rasmi masih mengamalkan perbincangan diplomatik.

Namun Amit Shah, Menteri Dalam Negeri India pula memberikan amaran keras kepada mana-mana pihak agar jangan menjolok sarang tebuan apabila melibatkan isu sempadan negara mereka - tanpa menyebut nama China secara terus-terang.

Usaha Amerika Syarikat dan Russia cuba campur tangan menawarkan diri menjadi orang tengah dalam rundingan kedua-dua pihak, mendapat tentangan China yang menasihatkan India agar tidak melibatkan pihak ketiga dalam urusan di antara kedua-dua negara.

In Ladakh India appears to have given up the military option


6 Mitos Teknologi Yang Ramai Masih Percaya

Percaya atau tidak, kebanyakan daripada kita pada hari ini tidak mampu tanpa meneruskan hidup tanpa teknologi canggih.

Ia memudahkan kehidupan seharian kita dan membolehkan lebih banyak ciptaan terhasil.

Namun, ia tidak dapat lari dari diselubungi dengan mitos-mitos yang memberikan pandangan yang salah kepada sesuatu produk.

Apa yang ramai masih percaya terutamanya pengguna komputer Apple adalah disebabkan oleh sistem operasi Mac dibina berdasarkan asas Unix yang selamat, dan kerana Mac merangkumi peratusan PC yang agak kecil, ia bukan sahaja kebal terhadap virus, tetapi penggodam juga tidak mengendahkan komputer ini.

Laman sesawang Apple mengiystiharkan bahawa Mac tidak "terdedah kepada ribuan virus yang melanda komputer berasaskan Windows. Ini adalah hasil sistem pertahanan binaan dalam Mac OS X yang membuatkan anda selamat, tanpa perlu lakukan apa-apa".

Namun, Apple kemudiannya menukar perkataan kepada "OS X direka dengan teknologi canggih dan hebat yang bekerja keras untuk menjaga keselamatan Mac anda."

Menurut pembuat perisian anti-virus Sophos, berdasarkan kajian 100.000 penggunanya, satu dari setiap lima Mac mempunyai sejenis perisian hasad (malware).

Komputer-komputer Mac ini tidak dijangkiti virus, tetapi ia membawa perisian hasad dengan cara yang sama seperti yang dibawa manusia virus tidak aktif seperti cacar air.

Apple juga menghadapi masalah yang berterusan dengan masalah keselamatan melibatkan Mac OS X yang dibuka oleh Java, yang terdedah dengan serangan Flashback Trojan.

Pernah tak anda melalui situasi di mana panggilan telefon anda terganggu? Dan apabila anda memerika telefon anda, anda mendapati bahawa isyarat atau "bar" pada telefon anda penuh.

Apa yang berlaku dan mengapa masalah ini berlaku. Ini kerana jumlah bar yang dipaparkan pada telefon anda tidak semestinya bermaksud isyarat telefon anda kuat.

Bar isyarat dimaksudkan untuk menunjukkan betapa kuatnya hubungan antara telefon anda dan menara sel, tetapi tidak ada standard industri yang menentukan bagaimana bar tersebut dikira.

Ini bermaksud bahawa dua telefon berbeza yang dihubungkan dari tempat yang sama ke menara yang sama mungkin menunjukkan bilangan bar yang berbeza.

Terdapat juga variasi dalam isyarat berdasarkan pembekal telekomunikasi yang anda gunakan dan pilihan teknologi rangkaiannya .

Dalam situasi di atas, masalah yang anda hadapi mungkin adalah kesesakan rangkaian, yang boleh berlaku di kawasan bandar dan semasa peristiwa besar ketika semua orang berusaha menggunakan rangkaian pada masa yang sama.

Sebagai contoh, anda berada di stadium yang penuh dengan orang untuk menyaksikan perlawanan akhir bola sepak.

Ramai yang menyangkakan bahawa jika mereka menambah lebih tinggi RAM ke dalam peranti mereka, maka ia akan berubah menjadi superkomputer. Namun dalam aplikasi praktikal, perkara ini tidak berlaku.

RAM adalah memori yang lebih cepat daripada cakera keras, jadi data yang akan digunakan oleh pemproses disalin ke RAM.

Sekiranya anda mempunyai RAM yang terhad, data perlu saling bertukar antara cakera keras dan RAM.

Menambah RAM akan memberikan manfaat tetapi kelajuannya hanya bergantung kepada pemproses dan jenis RAM yang digunakan.

Antara faktor yang menjadi penentu kepada pemilihan untuk membeli telefon pintar sudah tentunya kehebatan kamera yang dimiliki.

Dan bagi kebanyakan orang, mereka hanya melihat kepada berapa jumlah MP atau megapixel bagi kamera pada sesebuah telefon pintar tersebut.

Hakikatnya adalah megapixel langsung tidak ada kena mengena dengan kualiti foto digital, tetapi hanya merupakan ukuran foto digital.

Kualiti foto kamera digital ditentukan oleh jenis dan ukuran sensor kamera, pemprosesnya dan optiknya.

Satu-satunya impak oleh jumlah megapiksel adalah pada kualiti gambar zoom-in yang ditangkap oleh telefon pintar.

Tindakan zoom pada kamera telefon pintar dilakukan secara digital, di mana telefon hanya memotong gambar beresolusi penuh dan menghasilkan foto yang berbintik.

Semakin tinggi resolusi kamera telefon pintar yang anda gunakan, semakin kurang bintikan pada gambar jika di-zoom.

Jadi, telefon pintar dengan kamera 16MP yang mempunyai sensor imej yang lebih besar lebih baik daripada kamera 20MP dengan sensor yang lebih kecil.

Sebagai perbandingan, gabungan kamera belakang iPhone 11 Pro hanyalah 36MP, berbanding dengan kamera Samsung S20 Ultra iaitu 108MP, namun kedua-duanya bersaing antara satu sama lain walaupun berbeza jauh dari segi MP.

Melayari internet secara "incognito" atau mod penyamaran, di mana pelayar anda tidak menyimpan sejarah anda atau cache aktiviti internet anda, mungkin terasa seperti sangat selamat dan privasi.

Sekiranya anda menggunakan mod penyamaran di Google Chrome atau pelayaran "private" di Safari, ini bermakna pelayar anda tidak akan menjejaki sejarah anda agar pengguna lain tidak tahu apa yang anda lakukan.

Tetapi identiti anda tidak akan disembunyikan dari laman web yang anda lawati atau ISP anda (Penyedia Perkhidmatan Internet).

Malah, penyedia perkhidmatan internet anda masih boleh mengetahui gerak-geri dan tindakan anda.

Jadi, perlu tahu hakikat ini jika anda mengunjungi laman web yang tidak sepatutnya.

Untuk benar-benar melayar internet secara peribadi, anda perlu menggunakan sesuatu yang dipanggil sebagai perkhidmatan Rangkaian Peribadi Maya (Virtual Private Network - VPN).

Pastinya anda pernah diberitahu oleh seseorang bahawa perkara terbaik untuk dilakukan melibatkan bateri adalah menghabiskan bateri telefon bimbit sebelum mengecasnya semula, kan?

Ini mungkin benar bagi telefon lama, seperti yang kita gunakan 15 tahun lalu. Namun bagi telefon pintar yang sangat canggih pada hari ini, ia tidak lagi sebegitu.

Teori ini berasal dari zaman bateri kadmium nikel lama yang mengalami kesan ingatan.

Walau bagaimanapun, ia tidak lagi terdapat dalam peranti moden yang mana bergantung pada bateri litium.

Walaupun begitu, banyak pakar masih mempunyai pendapat yang berbeza, sama ada untuk memastikan bateri anda sentiasa ada atau habis sepenuhnya sebelum mengecas.


5 Bukti Penyokong 'Black Lives Matter' Sebenarnya Hipokrit Dan Gila

Media barat seakan gemar membesar-besarkan apa saja bentuk pergerakan yang berkait dengan 'Black Lives Matter' bukan?

Kumpulan penyokong yang menyokong gerakan ini seringkali dikategorikan sebagai individu-individu yang sedar tentang kerosakan yang berlaku akibat masalah etnik, yang akhirnya menyebabkan mereka bangkit menentang sentimen yang mereka percayai wujud.

Walau demikian, penulis turut sama melihat daripada 'kesedaran' yang mereka ada ini, menyebabkan mereka mudah untuk dijadikan alat propaganda pihak tertentu sehinggakan wujud banyak percanggahan dalam amalan yang dilakukan mereka sendiri.

Amat menyedihkan melihat bagaimana masyarakat Amerika Syarikat menggunakan rusuhan yang ada, sebagai pemudah cara untuk mereka mencuri.

Lebih menghairankan, banyak pihak yang mencuri di pasaraya-pasaraya terkenal di seluruh Amerika Syarikat menghalalkan tindakan mereka dengan memainkan mesej-mesej anti kapitalis sebagai hujah utama.

Apa kaitannya sentimen anti kapitalis, kematian seorang lelaki kulit hitam di tangan polis dan juga perbuatan mencuri yang bukan saja dilakukan dengan terbuka, malahan direkodkan dan disebarkan dengan bangga tanpa ada rasa lagi rasa malu?

Anda sudah menonton video di atas? Agak aneh kan kenapa masyarakat kulit putih Amerika Syarikat merasakan mereka perlu memohon maaf kepada komuniti kulit hitam?

Apa simboliknya di situ? Kenapa pula mereka yakni komuniti kulit putih perlu memohon maaf terhadap sesuatu yang tidak mereka lakukan? Kenapa pula komuniti kulit hitam perlu menerima kemaafan yang diberikan, walhal bukan mereka yang terlibat?

Bukankah dengan meneruskan amalan-amalan bodoh sebegini, hanya akan lebih menampakkan wujudnya perbezaan ketara dalam masyarakat Amerika Syarikat - disebabkan perbezaan warna kulit?

Masih ingat bagaimana petugas perubatan di seluruh dunia merayu agar kita mengamalkan jarak dan langkah yang betul, demi melindungi diri kita daripada jangkitan?

Perkara sama juga berlaku di Amerika Syarikat pada awalnya di mana pasukan kesihatan merayu agar semua warga Amerika Syarikat memberikan kerjasama. Bagaimanapun semua permintaan yang dikeluarkan sebelum ini, mula dilanggar sendiri oleh petugas perubatan - selepas kematian George Floyd.

Petugas-petugas mula menyertai perarakan, berdiri beramai-ramai di depan hospital untuk bertepuk tangan kepada penunjuk perasaan yang lalu dan ada juga yang menyertai acara-acara protes yang dianjurkan.

Penjarakkan sosial sudah dilupakan. Kuarantin sudah boleh ditolak ke tepi. Hujah persatuan petugas perubatan Amerika Syarikat dalam menjustifikasikan tindakan mereka?

"Masalah rasisme telah membunuh lebih ramai etnik bukan kulit putih sejak dahulu lagi."

Sesuatu yang jarang dilaporkan berlaku melibatkan peserta-peserta rusuhan di Amerika Syarikat, adalah bagaimana ramai peniaga kecil marah dengan tindakan sesetengah mereka yang tergamak mengganggu peniaga - mengambil kesempatan atas situasi kelam kabut yang ada.

Sudah banyak kes-kes peniaga cuba melawan penunjuk perasaan yang mencetuskan huru-hara dibelasah dan dipukul oleh peserta; hanya kerana mereka mempertahankan premis perniagaan mereka.

Apa yang menakutkan, pemilik-pemilik perniagaan ini kebiasaannya terpaksa berhadapan dengan penunjuk perasaan sendirian, meningkatkan risiko terjadi sesuatu yang buruk kepada mereka.

Penunjuk perasaan di Amerika Syarikat bangkit untuk mempertahankan nyawa seorang lelaki kulit hitam bernama George Floyd, yang mati ditangan polis.

Tahukah anda, setakat 3 Jun 2020 - sudah 12 nyawa terkorban majoritinya melibatkan individu kulit hitam sendiri, disebabkan menjadi mangsa keadaan?

Kematian pertama yang berlaku disebabkan rusuhan besar-besaran ini dilaporkan berlaku pada 29 Mei 2020 melibatkan seorang individu kulit hitam bernama Calvin Lewis Horton Jr. di Minneapolis.

Kematian Horton Jr. berlaku disebabkan tembakan senapang patah seorang peniaga yang dipercayai bimbang akan keselematan kedainya selepas lebih 100 penunjuk perasaan mula menghentak cermin premis di laluan yang mereka lalui.

Antara insiden paling menyayat hati adalah kematian seorang pesara polis kulit hitam bernama David Dorn berusia 77 tahun.

Selepas rakannya meminta tolong memeriksa penggera yang berbunyi di kedai, Dorn yang hadir cuba menghalang kecurian televisyen - ditembak mati seorang lelaki bernama Stephen Cannon, berusia 24 tahun yang hadir bersama 6 lagi rakannya.

Mangsa dan penembaknya, kedua-duanya adalah individu berkulit hitam. Black lives matter, jerit mereka.


COVID-19 Buktikan Perancis Sebenarnya Islamofobia

Apabila Premier François Legault membuat kemunculan dalam televisyen untuk memberi ucapan hariannya mengenai COVID-19 pada 12 Mei yang lalu, beliau yang turut ditemani oleh Menteri Kesihatan dan Pengarah Kesihatan dilihat memakai penutup muka atau topeng keselamatan.

Nota: Premier boleh disamatarafkan dengan jawatan Menteri Besar. François Legault  merupakan Premier bagi Quebec, sebuah province di Kanada yang unik kerana menggunakan bahasa Perancis sebagai bahasa utama dan sudah bertahun-tahun berjuang untuk keluar dari Kanada dan mahu menjadi sebahagian daripada wilayah Perancis.

Bagi yang tidak tahu, François Legault ini jugalah individu yang telah memperkenalkan undang-undang penuh kontrovesi tahun lalu melalui "Bill 21" yang mengharamkan penjawat awam terutamanya yang terlibat dengan bahagian penguatkuasaan daripad memakai sebarang simbol keselamatan.

Larangan ini termasuklah pemakaian niqab, sejenis pakaian yang menutupi muka seorang wanita Muslim. François Legault jugalah individu yang menekankan betapa pentingnya mempertahankan nilai-nilai sekular kerana kuatir akan proses "Islamisasi di Quebec.

Realitinya, masyarakat Muslim di Quebec hanyalah merangkumi 3% sahaja daripada jumlah populasi d sana. Namun, COVID-19 telah mengubah segala-galanya. François Legault kini sentiasa mengamalkan pemakaian penutup muka dan turut menggalakkan rakyatnya berbuat demikian apabila berada di tempat awam.

Sudah tentu, galakan ini bukanlah atas alasan keagamaan sebaliknya dibuat berdasarkan aspek kesihatan. Walau bagaimanapun, apabila seseorang wanita Muslim mahu menutup mukanya dengan memakai niqab, secara automatiknya wanita tersebut dianggap cuba menjatuhkan martabatnya dan dianggap terkongkong akibat agamanya.

Dalam kebanyakan kes, wanita yang ingin memakai niqab dianggap dipaksa oleh suami, ayah aau adik beradiknya untuk berbuat demikian. Realitinya, mereka langsung tidak dipaksa. Memakai niqab adalah pilihan diri mereka sendiri kerana merasakan lebih "selamat" apabila berada di tempat awam.

Walau bagaimanapun, apabila galakan memakai topeng muka ini dibuat oleh François Legault, langkah ini dianggap sebagai " etika pernafasan yang baik". Oleh itu apabila seseorang wanita Muslim pada ketika ini mahu memakai niqab atas alasan keagaamaan, bagaimanakah kita mahu membezakan antara "etika pernafasan yang baik" dan "etika beragama"?

Bagaimanakah perlakuan menutup muka boleh berubah daripada untuk tujuan keselamatan daripada sesuatu yang dianggap menjatuhkan martabat seorang wanita Muslim? Bukankah ini sesuatu yang dianggap rasis (racial profiling)?

Adakah penutup wajah yang dipakai oleh wanita kulit putih dipuji sebagai etika yang baik dan tindakan seorang warganegara yang bertanggungjawab, sedangkan penutup wajah yang sama yang dipakai oleh wanita berkulit coklat secara automatik digambarkan sebagai misoginis dan merendahkan martabat seseorang?

Soalan yang sama juga relevan jika ditanya mengenai lelaki yang memakai penutup muka. Bagi Legault, ini adalah tanda pencegahan penyakit dan tanggungjawab seorang warganegara, tetapi apabila orang kulit hitam atau kaum lain yang memakai topeng muka, kemungkinan besar lelaki tersebut akan dilihat sebagai seseorang yang mencurigakan, berbahaya dan kemungkinan mendatangkan ancaman kepada masyarakat.

Di Perancis, di mana kebanyakan perbahasan sekular diimport ke Quebec, kemunafikan dan hipokrasi mngenai perkara ini secara terang-terangan dapat dilihat pada hari ini.

Mantan presiden Perancis Nicolas Sarkozy pernah menyatakan: "Kewarganegaraan harus dinikmati dengan wajah yang tidak ditutup. Tidak ada jalan lain selain larangan niqab di semua tempat umum."

Namun dek kerana COVID-1, keadaan ini telah berbalik semula kepada kerajaan. Kerajaan Perancis baru-baru ini menjadikan topeng muka sebagai satu perkara wajib. Denda kerana tidak memakai topeng ketika menggunakan pengangkutan awam adalah 135 euro sedangkan sejak 2011, undang-undang negara itu telah melarang wanita Muslim memakai niqab di tempat awam dan mengenakan denda 150 euro bagi mereka yang ingkar.

Dalam sedekad kebelakangan ini, Perancis, Denmark, Austria, Belgia dan banyak negara Eropah yang lain memperkenalkan undang-undang untuk melarang niqab. Larangan undang-undang itu telah meningkatkan sentimen Islamofobia, terutama terhadap wanita Muslim walaupun jumlah wanita Muslim di negara-negara Eropah ini terlalu kecil dan undang-undang seperti ini boleh dianggap tidak diperlukan.

Terdapat satu hujah mendakwa bahawa niqab yang dipakai untuk alasan agama dan topeng muka yang dipakai untuk tujuan kesihatan adalah dua perkara yang sama sekali berbeza. Bagi beberapa orang, yang pertama adalah simbol penaklukan wanita (ada yang lebih ekstrim memanggil pemakai niqab sebagai "perompak bank") sedangkan yang kedua ini bertujuan untuk melindungi individu dan menjamin keselamatan mereka.

Dengan beranggapan andaian ini benar, bagaimanakah kita dapat membezakan antara keduanya? Dengan melihat orang yang memakainya? Bukankah itu membuktikan wujudnya sifat perkauman, menunjukkan objek yang sama mempunyai dua makna berbeza bergantung pada siapa yang memakainya?

Terdapat hujah lain menyatakan bahawa niqab menimbulkan ancaman bagi keselamatan negara, sedangkan topeng muka kesihatan tidak. Ini tidak benar, kerana semua wanita yang memakai niqab bersetuju untuk membuka niqab mereka untuk menunjukkan wajah mereka di lapangan terbang dan atas alasan keselamatan.

Tidak ada insiden yang diketahui yang menunjukkan bahawa insiden keselamatan negara berlaku dengan wanita yang memakai niqab, tetapi apa yang akan berlaku bagi orang yang memakai topeng muka apabila lapangan terbang mula beroperasi semula? Adakah topeng muka dibenarkan? Mengapa mereka tidak dianggap sebagai ancaman keselamatan negara?

Ini adalah satu lagi contoh bagaimana pandemik COVID-19 menunjukkan hipokrasi sesetengah ahli politik dan bagaimana definisi sekularisme yang sempit dan menyesatkan digunakan terhadap hak dan kebebasan wanita Islam tertentu di banyak negara demokrasi yang kebanyakannya berpura-pura menjadi juara kebebasan - kecuali ketika menutupi wajah.

Kredit: Tulisan di atas adalah tulisan asal oleh Monia Mazigh yang telah dialih bahasa ke dalam Bahasa Melayu. Tulisan asal di atas boleh diakses pada laman Rabble.ca


Kenapa Kes Covid-19 Tiba-Tiba Memuncak di Brazil?

Sekiranya anda melihat pola perubahan jumlah jangkitan dan kematian yang disebabkan oleh Covid-19 sepanjang beberapa minggu lepas, pasti anda akan menyedari satu perubahan ketara.

Entah apa yang terjadi dengan tak semena-mena negara Brazil mula mencatatkan peningkatan mendadak, sehingga pada waktu artikel ini ditulis - Brazil kini dikedudukan nombor 2 dalam senarai dunia daripada jumlah kes dan ketiga tertinggi dunia dari segi kematian.

Sebagai sebuah negara, Brazil sejak mula berdepan dengan satu situasi yang diramal bakal meruncing - disebabkan oleh kegilaan pemimpin kerajaan mereka, khasnya Presiden negara itu sendiri Jair Bolsonaro.

Pada 25 Mac 2020, Bolsonaro secara berseloroh memperbodohkan usaha beberapa negeri di Brazil iaitu Sao Paolo dan Rio de Janeiro yang memperkenalkan kawalan pergerakan melalui arahan majlis perbandaran dan kerajaan negeri.

Bagi Bolsonaro, tindakan memperkenalkan kawalan hanya akan menyebabkan kesan buruk lebih besar ke atas ekonomi negara itu.

Apa yang lebih menyakitkan hati - Bolsonaro memainkan penyakit itu secara terbuka. Dia menyifatkan tidak ada apa yang perlu ditakuti sekiranya ada antara rakyat Brazil dijangkiti.

Bolsonaro berseloroh mengatakan jika dia dijangkiti, besar kemungkinan dia tidak akan merasai sebarang perubahan pada dirinya.

Disebabkan oleh perbezaan pendapat dalam cara menangani pandemik yang melanda, Bolsonaro dilaporkan mula berhadapan dengan konflik dengan Menteri Kesihatan Brazil, Luiz Henrique Mandetta.

Seorang pakar ortopedik, Mandetta dipecat pada 16 April 2020 disebabkan percanggahan kedua-dua pihak dalam mewartakan polisi kawalan pergerakan di kalangan warga Brazil.

Mandetta mencadangkan agar kawalan pergerakan dilaksana di peringkat nasional, serta menggesa agar semua rakyat Brazil berkurung di rumah.

Dalam sebuah temuramah bersama media sebelum dipecat, Mandetta dilaporkan menggesa agar semua pihak di Brazil khasnya pihak kerajaan untuk memberikan kerjasama terhadap semua usaha Kementerian Kesihatan negara itu.

Selain itu, Mandetta juga menyatakan terbuka kepada mana-mana kerajaan tempatan yang sudah mengarahkan kawalan dilaksanakan - walaupun tidak mendapat arahan kerajaan pusat.

Pandangan yang diutarakan dikatakan sebenarnya kritikan terselindung yang ditujukan ke arah Bolsonaro dan Bolsonaro tidak menunggu lama untuk menumbangkan musuhnya.

Seorang yang popular di kalangan warga Brazil, pemecatan Mandetta mendapat reaksi buruk daripada orang ramai yang merasakan apa yang telah terjadi tidak patut berlaku.

Apatah lagi ketika dunia sedang menghadapi virus dan Presiden Brazil masih berkelakuan seperti biasa, berjabat tangan ke sana ke mari setiap kali melakukan lawatan kerja - melanggar sendiri saranan Kementerian Kesihatan negara mereka.

Disebabkan oleh perbezaan pandangan antara kerajaan Brazil dan kajian sains yang membuktikan berkurung di rumah adalah langkah terbaik mencegah penyebaran virus, rakyat Brazil sendiri berbelah bahagi.

Pada bulan April, muncul laporan-laporan yang menyifatkan keengganan warga Brazil untuk secara sukarela mengurung diri di rumah, kedua paling teruk di benua Amerika Latin selepas Mexico - walaupun dianggarkan kemuncak jangkitan di negara itu hanya akan berlaku pada bulan Mei.

Walau demikian, kerajaan Mexico telah mula memperkenalkan bentuk-bentuk kawalan terhad seperti penutupan pejabat dan sekolah bermula 2 April, hanya membenarkan pembukaan lokasi asas seperti pasaraya dan farmasi dibenarkan.

Kerajaan Brazil bagaimanapun terus berdegil dan kekeliruan mesej di antara kerajaan pusat dan pesanan Kementerian Kesihatan mereka, menyebabkan tidak ada penyatuan dalam gerak kerja membasmi wabak di negara itu dapat dilakukan dengan berkesan.

Apa yang dapat anda baca tentang Brazil ketika ini sebagai antara negara paling terjejas teruk disebabkan pandemik, adalah hasil kegagalan negara itu dalam bersatu suara melawan virus.

Disebabkan peningkatan kes yang mendadak, bermula pertengahan bulan Mei banyak penyelidik mula menyuarakan kebimbangan adakah Brazil akan mengambil alih takhta Covid-19 daripada Amerika Syarikat, kerana sehingga kini - Presiden Brazil masih keras mempertahankan pandangan peribadinya, menolak hujah dan fakta saintifik.

Bagi penduduk Sao Paolo yang telah menjalani kuarantin selama 2 bulan, dilaporkan akan membuka kembali aktiviti bandar mereka secara beransur-ansur bagi memulihkan kembali ekonomi yang terjejas.

Bagaimana pula dengan kerajaan Brazil di bawah pimpinan Jair Bolsonaro?

Pada 6 Jun 2020, Bolsonaro mengumumkan kemungkinan untuk menarik balik penyertaan Brazil daripada Badan Kesihatan Sedunia, selepas merasakan WHO banyak mencampuri urusan Brazil dalam isu arahan kerajaan melibatkan peraturan kuarantin.

Bagi menyelamatkan reputasinya, Bolsonaro juga mengumumkan kerajaan Brazil selepas ini hanya akan melaporkan angka berkaitan kes dan kematian Covid-19 yang berlaku dalam 24 jam, berbeza dengan negara lain yang melaporkan secara kumulatif.

Bolsonaro merasakan laporan jumlah kumulatif yang dihebohkan tidak menceritakan realiti sebenar apa yang dia saksikan sendiri di Brazil.

Tindakan ini walaupun dikecam banyak pihak, khasnya pengkritik kerajaan Brazil di bawah pimpinan Bolsonaro; bukanlah sesuatu aneh untuk beliau. Sejak mula lagi, Bolsonaro dilihat akan bertindak sedaya upaya mempertahankan kuasa yang dipegangnya.

Walaupun ribuan nyawa di Brazil akan terkorban, hanya disebabkan keangkuhan dan keegoan dirinya.


COVID-19: Bilakah EPL, La Liga, Serie A Dan Kejohanan Bola Sepak Lain Akan Berlangsung Semula?

Setelah hampir 3 bulan terperap di rumah, kita masih belum "bebas" daripada pandemik yang menghantui seluruh dunia. Bukan sahaja kehidupan dan perniagaan tergendala, malah COVID-19 telah mewujudkan ketidakpastian dalam dunia sukan.

Antara yang paling terkesan adalah penganjuran Sukan Olimpik 2020 yang sepatutnya dianjurkan di Tokyo, namun telah ditunda ke tahun 2021.

Perkara yang sama juga berlaku kepada Kejohanan Bola Sepak Eropah UEFA dan Copa America yang dijadualkan pada musim panas tahun ini.

Tak cukup dengan itu, kita juga menyaksikan liga utama pertama yang dibatalkan setelah liga bola sepak utama Perancis iaitu Lique 1 mengakhiri musimnya, manakala liga bola sepak Jerman iaitu Bundesliga kembali pada awal bulan Mei.

dibatalkan ketika Ligue 1 mengakhiri musimnya, sementara Bundesliga dari Jerman kembali pada awal bulan Mei.

Tiga liga Eropah teratas yang lain bakal kembali dalam bulan berikutnya.

iluminasi.com kongsikan penangguhan beberapa liga dan pertandingan terbesar melibatkan bola sepak di seluruh dunia akibat COVID-19.


Kenali Wanita "Divers" Pemburu Mutiara di Jepun - Ama

Sebelum kewujudan pakaian untuk menyelam ke laut dalam, manusia terpaksa menggunakan cara tradisional (dan mungkin berisiko) untuk melakukan selaman ke laut dalam. Tanpa alat bantuan pernafasan, seseorang penyelam mestilah berkemampuan untuk menahan nafas dalam tempoh yang panjang.

Di Sabah, etnik Bajau yang juga digelar "Nomad Laut" mempunyai kemampuan unik untuk melakukan selaman dalam tempoh yang panjang untuk berburu. Mereka dikatakan mampu menyelam sedalam 200 kaki dan mampu menahan nafas selama 2 minit lamanya di dalam laut.

Malah, terdapat satu kajian pada tahun 2018 yang menunjukkan bahawa kemampuan luar biasa ini bukan sahaja kerana latihan yang dilakukan selama bertahun-tahun lamanya sejak daripada kecil, tetapi turut dipengaruhi oleh faktor genetik.

Pada zaman dahulu, satu-satunya cara untuk mendapatkan makanan dan sumber laut lain seperti span dan mutiara dari dasar laut adalah dengan menahan nafas dan menyelam ke dasar.

Semakin lama seseorang penyelam dapat menahan nafas, semakin lama individu tersebut dapat terus berada di bawah air dan semakin banyak dia dapat mengumpulkan hasill laut tanpa harus naik ke permukaan air untuk mendapatkan oksigen.

Walau bagaimanapun, kewujudan peralatan menyelam moden melalui penciptaan tangki bantuan oksigen menyebabkan profesion berbahaya ini menjadi kurang releven. Jika ada sekalipun, ianya hanya sekadar sebuah pertandingan atau persembahan daya tahan seseorang individu tersebut.

Walau bagaimanapun, itu tidak bermakna teknik menyelam sebegini terus pupus selama-lamanya. Terdapat sesetengah tempat yang masih mempertahankan budaya ini sehingga ke hari ini dan salah satunya adalah "Ama".

Dalam bahasa Jepun, perkataan "Ama" membawa maksud wanita laut. Mereka ini adalah golongan wanita yang mencari rezeki dengan melakukan selaman ke dasar laut untuk mencari hasil-hasil laut antaranya rumpai laut, kerang, landak laut, mutiara dan abalone untuk dijual di pasar.

Tanpa pakaian menyelam yang khusus, golongan wanita ini kebiasaannya akan menyelam sehingga sedalam 40 kaki ke dalam air laut yang sejuk. Kebiasaannya, mereka mestilah berkemampuan untuk menahan nafas sehingga sekurang-kurangnya 60 saat pada satu-satu masa.

Menurut beberapa rekod sejarah, kerja tradisional ini sudah wujud sekurang-kurangnya sejak 2000 tahun dahulu. Ketika era pemerintahan Heian di Jepun (79 sehingga 1185 AD), Ama memainkan peranan untuk mencari makanan laut dan diberikan penghormatan untuk mendapatkan abalone (sejenis kerang) untuk hidangan keluarga pemerintah.

Mungkin ada pembaca yang tertanya-tanya mengapakah wanita yang dipilih untuk kerja-kerja sebegini. Untuk makluman, wanita dipilih memandangkan mereka mempunyai lapisan lemak tambahan pada kulit mereka yang memberi perlindungan tambahan terhadap air laut yang sangat sejuk.

Secara tradisinya, seseorang Ama hanya memakai fundoshi (kain selikat) dan tenugi (bandana) di kepala untuk mngikat rambut. Sebelum memulakan selaman, mereka akan mengikat tali pada pinggang mereka. Tali ini akan bersambung pada bot yang berfungsi sebagai tali keselamatan.

Apabila selesai kerja mencari hasil laut di dasar laut, mereka akan menarik tali yang diikat tersebut sebagai signal kepada krew di bot untuk menarik mereka segera ke permukaan laut.

Tradisi ini masih diamalkan di sesetengah tempat di Jepun. Namun, seseorang Ama kini akan memakai kain putih pada badan dan tidak lagi bertelanjang seperti zaman dahulu. Malah, ada juga Ama pada masa kini yang memakai pakai menyelam dan alat bantuan meyelam seperti flipper.

Antara Ama yang sudah berumur tetapi mempunyai tubuh badan yang sihat untuk terus menyelam

Ama biasanya akan bekerja dalam beberapa shif dengan beberapa orang krew dalam sesebuah kumpulan. Kebiasaannya, seseorang Ama akan menghabiskan masa kira-kira 2 jam di dalam air setiap hari. Sekiranya tidak menyelam, mereka akan memanaskan badan dengan berjemur di tepi pantai atau unggun api.

Mengikut undang-undang perikanan tempatan, seseorang individu tidak dibenarkan bekerja melebihi 4 jam pada satu hari. Namun, satu ketika dahulu kebiasaannya seseorang Ama akan berada di dalam air selama 6 - 8 jam lamanya setiap hari.

Pekerjaan sebagai Ama bukanlah mudah. Mereka perlu menyelam tanpa pakaian ke dalam air laut yang sejuk dan bertekanan tinggi (semakin dalam, semakin tinggi tekanan air). Pada masa yang sama, mereka harus berkemampuan menahan nafas dalam tempoh yang lama.

Maka, tidak hairanlah seseorang Ama akan kehilangan berat badan beberapa kilogram ketika musim menyelam yang dibenarkan yang kebiasaannya hanya beberapa bulan sahaja. Tidak hairanlah seorang Ama biasanya memiliki tubuh badan yang sihat dan cergas.

Ianya bukanlah sesuatu yang pelik apabila ramai penyelam ini masih mampu bekerja ketika umur mereka sudahpun mencecah 70 ke 80 tahun. Kebanyakan Ama masih memiliki tubuh badan yang sihat ketika mencapai tahap umur sebegini.

Sekumpulan Ama bersama usahawan Mikimoto Kōkichi yang mempunyai perniagaan berasaskan mutiara, menjadikan kerjaya in kekal relevan sehingga ke hari ini

Kerjaya sebagai Ama ini biasanya diwarisi secara turun temurun. Kanak-kanak perempuan yang lahir daripada keluarga Ama akan dilatih untuk menyelam ketika masih kecil kecil lagi. Mereka biasanya belajar daripada ibu mereka atau Ama lain yang sudah berumur. Menjelang usia 14 tahun, kebiasaanya mereka sudah berkemampuan untuk menjadi Ama.

Satu ketika dahulu, terdapat ribuan Ama di seluruh Jepun. Namun, jumlah itu berkurangan secara mendadak memandangkan generasi muda Jepun kurang berminat dengan kerjaya ini.

Dalam satu kajian yang dilakukan pada tahun 2010, dianggarkan terdapat hanya 2000 orang Ama yang ada di Jepun. Majoriti daripada mereka ini tinggal di kawasan Toba dan Shima di negeri Mie. Di kawasan ini, khidmat Ama masih diperlukan lagi oleh syarikat-syarikat pencari mutiara.

Syarikat milik usahawan Mikimoto Kōkichi yang menjual produk hasil daripada mutiara dianggap "penyelamat" kepada tradisi menyelam kerana syarikat ini memerlukan khidmat Ama untuk mencari mutiara dan ini menjadikan tradisi ini masih hidup sehingga ke saat ini.


Adakah Kulit Manusia Serap Air Ketika Mandi?

Sekiranya diajukan satu soalan kepada anda - adakah kulit mampu menyerap air, apa jawapan anda?

Besar kemungkinan ramai akan keliru berhadapan dengan soalan itu kerana secara mata kasarnya, semasa kita mandi - air yang membasahi tubuh kita kelihatan seakan tidak diserap oleh kulit.

Bagaimanapun dalam masa yang sama, kita juga kerap menggunakan ubat-ubatan seperti krim pelembap, minyak angin dan bermacam lagi produk untuk menyembuh atau memperkuatkan kulit.

Adakah kulit kita menyerap air semasa kita mandi? Jika tidak, kenapa pula kulit kita mampu menyerap bahan berubat? Tahu tak jawapan kepada persoalan ini?

Adakah kulit kita menyerap air? Siapa tahu jawapan sebenar? Penulis beri anda masa masa 5 saat untuk cuba menjawab soalan ini. Ya atau tidak?

Kulit kita sebenarnya menyerap air dalam bentuk wap. Di luar permukaan kulit kita, terdapat lapisan paling atas yang dinamakan sebagai 'stratum corneum' (SC) yang membentuk apa yang kita kenali sebagai lapisan epidermis.

SC memainkan banyak peranan yang penting pada tubuh kita. Dua fungsi utamanya adalah untuk mengawal suhu badan kita dan yang kedua, menghalang kehilangan dan penyerapan cecair.

Dibentuk oleh sel-sel kulit yang setiap masa bertukar ganti dibentuk daripada keratin, setiap SC mempunyai jangka hayat 2 minggu maksima.

Salah satu elemen penting dalam SC adalah corneocytes, lapisan sel-sel mati yang dipenuhi dengan filamen keratin tersusun di bahagian luaran SC.

Apabila didedahkan dengan kelembapan, corneocytes akan mula bertindak balas tak kiralah sama ada disebabkan terkena air atau berada dalam persekitaran yang berbeza, menyerap lembapan sehinggakan saiznya mampu membesar lebih 50%.

Sekiranya terlalu lama didedahkan dalam lembapan atau air, corneocytes tadi akan mula berubah bentuk lebih ketara, membesar sehingga mampu menghasilkan bengkak-bengkak halus yang selalu kita nampak bila kita rendam tangan dalam air.

Bagaimanapun, perubahan kulit yang kita istilahkan sebagai 'pruning' itu berlaku pada bahagian hujung jari tangan dan kaki bukan di bahagian permukaan kulit lain, kerana hanya dibahagian itulah lapisan SC lebih tebal berbanding kulit lain.

Apabila lapisan SC-nya tebal, itu menandakan corneocytes nya banyak, membolehkan penyerapan air berlaku dengan lebih.

Sifat lapisan stratum corneum yang unik ini, dilabelkan sebagai sifat higroskopik - di mana lapisan itu mampu menyerap air sekiranya cecair itu berada dalam bentuk wap dipercayai terjadi akibat perubahan asid amino pada filamen keratin yang ada.

Tahap kelembapan lebih 85% daripada kelembapan udara perlu dicapai bagi membolehkan tindak balas ini.

Seandainya tahap kelembapan ini tidak dipenuhi, perubahan pada saiz corneocytes akan berlaku pada tahap yang terlalu rendah sehinggakan tiada perubahan dapat dilihat.

Harus diingatkan - perubahan akibat pertambahan kelembapan ini hanya berlaku pada bahagian lapisan stratum corneum sahaja ya. Semua bahagian lain di jari yang mengalami 'kecut-kecut' ini tidak mengalami sebarang bentuk perubahan.

Jadi kita tahu kulit kita mampu menyerap wap, tetapi hanya pada bahagian luaran utama kulit. Bagaimana pula dengan ubat-ubatan yang mengandungi bahan aktif?

Untuk menjawab soalan ini, kita perlu mengetahui tentang dua jenis ubat yang ada, sama ada berbentuk topikal atau transdermal. Ubat topikal merupakan ubat yang tidak mampu masuk ke dalam kulit dan hanya mampu menyelaputi lapisan luar.

Sementara ubat transdermal pula direka untuk menyerap masuk melalui lapisan epidermis, seterusnya diserap oleh sel-sel di kawasan di mana ubat itu disapu atau diaplikasi.

Melalui proses yang dinamakan sebagai proses 'transcutaneous' di mana sesuatu boleh melalui lapisan kulit, pembangun ubat-ubatan memperkenalkan apa yang diistilahkan sebagai '500 Dalton Rule' atau 'Peraturan 500 Dalton'. (PDF)

Semua ubat-ubatan bersifat transdermal yang mengandungi kompaun atau partikel bersauz 500 Dalton daripada berat molekularnya. Dalton adalah unit yang digunakan bagi mengukur berat molekul (molar weight) dalam industri kimia dan fizik.

Setiap molekul dalam ubat-ubatan mampu menembusi kulit seandainya saiz molekul yang terkandung di dalamnya, tidak melebihi 500 Da atau 8.3027e-16 mikrogram.

Sebagai perbandingan, molekul air secara purata mempunyai berat molekular di antara 18 ke 22 Da, menunjukkan air memang mampu diserap ke dalam kulit kita semasa kita mandi - asalkan tahap kelembapannya cukup tinggi melebihi 85% seperti yang kami sebutkan di atas.

Water and Water Vapor Absorption of the Stratum Corneum of the Living Human Skin (PDF)

Skin hydration: interplay between molecular dynamics, structure and water uptake in the stratum corneum


Apa Punca Utama Rusuhan di Amerika Syarikat Ketika Ini?

Sudah acapkali rusuhan sama ada dalam bentuk terkawal atau tidak terkawal terjadi di Amerika Syarikat, disebabkan oleh sentimen insiden kematian individu kulit hitam di tangan anggota polis.

Salah satu insiden terkenal, adalah insiden pembunuhan seorang lelaki bernama Oscar Grant di stesen keretapi Fruitvale, yang berlaku pada tahun 2009 yang akhirnya difilemkan memberikan pendedahan tentang kelemahan besar petugas polis di negara tersebut.

Persoalannya - kenapa selepas banyak kematian, pendedahan, liputan dan perubahan cuba diperkenalkan, seakan tidak ada perubahan berjaya dilakukan?

Untuk terus menamakan kulit hitam sebagai sasaran utama anggota polis Amerika Syarikat, tidak menceritakan realiti sebenar kes-kes kematian disebabkan anggota polis.

Golongan kulit putih menjadi mangsa kekerasan polis paling ramai di negara tersebut, sejak 2013 hingga kini mencatatkan purata lebih 400 kes kematian etnik kulit putih setahun. Ini merupakan jumlah tertinggi berbanding kesemua etnik.

Individu kulit hitam menduduki tempat kedua dengan catatan kematian 291 pada tahun 2013, 315 pada tahun 2015, 258 bagi tahun 2018 dan 259 bagi tahun terakhir angka dicatatkan iaitu 2019.

Kumpulan etnik lain seperti Latin dan  etnik Asia juga menjadi mangsa kes-kes serupa. Latin kekal konsisten mencatatkan jumlah kes melebihi 180 orang sejak 2013 hinggalah 2019. Jumlah kes etnik Asia pula agak rendah, tidak pernah melebihi 30 kes dalam tempoh sama.

Secara statistiknya jelas kekejaman polis bukan hanya terhad kepada etnik minoriti kulit hitam semata-mata.

Bagaimanapun hanya apabila perbandingan dilakukan dengan mengambil kira pecahan penduduk; barulah kita dapat memahami kenapa dipercayai etnik kulit hitam memang jadi sasaran utama anggota polis.

Apabila kita melakukan perbandingan menggunakan jumlah kes dibandingkan dengan purata 1 juta mengikut kategori etnik individu, gambaran sebenarnya lebih mudah untuk kita nampak.

Individu kulit hitam Amerika Syarikat mempunyai 3 kali peluang lebih tinggi untuk menjadi mangsa kekejaman polis berbanding etnik kulit putih, 2 kali lebih tinggi jika dibandingkan dengan etnik Latin.

8 bandar di Amerika Syarikat iaitu Reno, Oklahoma City, Santa Ana, Anaheim, St. Louis City, Scottsdale dan Hialeah pula menampakkan satu pola yang sangat membimbangkan; jumlah peratusan kematian individu kulit hitam yang terbunuh disebabkan oleh hasil tangan polis adalah lebih tinggi berbanding kadar jenayah domestik.

Sesuatu yang lebih membimbangkan; tidak berlakunya pola sekata antara kadar jenayah di Amerika Syarikat dengan kadar kematian individu kulit hitam di negara itu.

Ini menandakan sama ada berlaku atau tidak sesuatu jenayah; kemungkinan untuk individu kulit hitam mati dibunuh adalah lebih besar walaupun tiada jenayah benar-benar dilakukan.

Disebabkan kegagalan untuk mengawal tindak tanduk pasukan polis, sudah banyak kaedah dan cara cuba diperkenalkan bagi membendung masalah ini.

Pada 1 Mei 2015 kerajaan Amerika Syarikat di bawah pemerintahan Barrack Obama, memperkenalkan penggunaan kamera badan yang perlu dipakai anggota polis semasa mereka menjalankan operasi.

Usaha itu yang dijalankan dengan suntikan dana sebanyak $20 juta, merangkumi aspek pembekalan, latihan dan pembangunan peranti tersebut.

Hasil kajian keberkesanan program itu mula dilaporkan pada tahun 2017 - menunjukkan kesan positif apabila didapati anggota polis yang menggunakan kamera mempunyai kecenderungan lebih rendah ntuk menggunakan kekerasan.

Turut didapati kadar aduan melibatkan peserta berkamera lebih rendah berbanding anggota yang tidak menggunakannya.

Sesuatu yang lebih memberangsangkan - anggota polis yang memakai kamera didapati lebih efektif dalam memberkas penjenayah serta mengeluarkan saman, berbanding petugas yang tiada kamera.

Selain itu, penubuhan badan-badan NGO yang ditugaskan untuk memantau gerak kerja polis seperti Center for Policing Equity turut membangunkan sistem latihan polis berdasarkan kaedah data sains yang diharap bakal membantu membentuk tabiat baik dalam tindakan mereka.

Setiap negeri di Amerika Syarikat juga mempunyai agensi tempatan yang ditubuhkan khas untuk mengawal dan menyelia latihan serta gerakan operasi pihak polis.

Dikenali dengan istilah 'citizen review board', agensi ini bertanggungjawab untuk menyemak apa saja kes berkaitan salah laku pihak berkuasa semasa menjalankan operasi, mencadangkan langkah seterusnya dan solusi kepada masalah yang sedang atau diramal bakal melanda.

Walaupun semakin banyak langkah yang diusahakan bagi membendung masalah keganasan dan kekejaman polis Amerika Syarikat, satu masalah yang dikatakan menjadi punca utama kepada semua insiden kematian adalah kewujudan kesatuan kerja anggota polis yang didakwa terlalu kuat pengaruhnya.

Kesepakatan sesama anggota polis di negara tersebut seringkali mewujudkan situasi kurang senang; apabila ramai anggota polis tidak malu untuk mempertahankan tindakan atau kesilapan yang telah dilakukan rakan sekerja mereka.

Mereka juga secara besar-besaran dan terbuka bersolidariti membantah sebarang bentuk hukuman yang dijatuhkan, walau setimpal mana hukumannya seandainya berlaku kes-kes tidak diingini.

Banyak pihak berpendapat selagi kesatuan ini yang dikenali sebagai nama Fraternal Order of Police (FOP) masih terus enggan mengendurkan pegangan mereka melindungi kesalahan yang dilakukan, masalah sama diramal akan berterusan.

Kami sudah melaporkan tentang kes pembunuhan seorang remaja berusia 16 tahun bernama Johnny Robinson; ditembak mati dari belakang oleh seorang petugas bernama Jack Parker - yang pada ketika itu merupakan ketua Fraternal Order of Police cawangan Birmingham.

Atas pengaruhnya, Parker tidak dikenakan sebarang hukuman atas tindakannya dan siasatan yang dijalankan dalam kes pembunuhan itu, hanya memadai untuk cukup syarat.

Dalam insiden terbaru melibatkan kematian George Floyd, Fraternal Order of Police tetap teguh dibelakang pegawai-pegawai yang telah menyebabkan kematian Floyd.

FOP dalam kenyataan mereka menyifatkan George Floyd adalah seorang penjenayah kejam dan pegawai yang bertugas, telahpun menjalankan amanah mereka dengan betul.

Kenyataan Presiden Police Officers Federation of Minneapolis pada 1 Jun 2020 menyifatkan semua pihak yang mempertahankan Floyd sebagai pengganas sebenar.

Beliau juga mengkritik pentadbiran kerajaan Amerika Syarikat kerana gagal mengawal keadaan dengan baik sehingga mengakibatkan rusuhan besar-besaran berlaku.

Pendapat kesatuan polis itu seiring dengan pandangan Presiden Amerika Syarikat sendiri, Donald Trump yang menyebut bahawa siri-siri rusuhan yang berlaku sebenarnya didalangi oleh gerakan sulit antifa  yang didakwa sengaja mencetuskan huru-hara, demi kepentingan perjuangan mereka.


Kisah Jurutera Petronas Tinggal Gaji Besar Tubuh Studio Videogame Secara Solo

Walaupun negara kita mempunyai industri animasi yang layak dikatakan mendahului negara lain di Asia Tenggara, industri permainan video kita masih agak terkebelakang berbanding negara luar.

Namun demikian kita tetap mempunyai banyak  studio tempatan yang boleh dibanggakan kekal mempelbagaikan variasi kepada penerbitan permainan video dalam negara dan juga luar negara.

Ada juga pengkarya tempatan yang mengambil keputusan bergerak sendiri dalam usaha menghasilkan judul permainan video secara solo.

Mari kita berkenalan dengan salah seorang pengkarya tempatan yang menggunakan nama 'Nerdook,' pengusaha permainan video secara solo tempatan yang telah berjaya memecah masuk pasaran antarabangsa.

Hai semua pembaca Iluminasi! Nama saya Sim Yih Chun. Berasal dari Kuching, Sarawak.

Saya memegang ijazah dalam Kejuruteraan Elektrik dan Elektronik dari Universiti Teknologi Petronas di Tronoh, Perak.

Selepas bekerja dengan PETRONAS selama 5 tahun sebagai jurutera di PETRONAS Fertilizer Kedah (PFK) dan PETRONAS Sarawak (SKO) di Miri, saya menubuhkan syarikat Nerdook Productions secara solo, dah masuk tahun ke lapan.

Nerdook Productions sudah berjaya menerbitkan tiga judul setakat ini dan jika tiada aral melintang, judul ke-empat yang dinamakan ‘The Magister’ bakal terbit pada bulan Ogos 2020.

Saya mula berminat dengan teori-teori pembikinan permainan video sejak zaman remaja lagi.

Pada waktu sekolah menengah sebelum saya menceburi dunia programming, saya banyak meluangkan masa dengan melukis watak kartun pada kertas dan memotongnya untuk dijadikan bahan mainan dalam ‘board game’ dengan peraturan yang dicipta sendiri (biasanya dimain dengan kad atau dadu).

Selepas diperkenalkan kepada programming di peringkat universiti, saya mula melukis dalam komputer dan belajar membuat game sendiri.

Hahaha. Mula-mulanya takut juga hilang sumber pendapatan tetap, apatah lagi dengan syarikat besar yang bergaji lumayan seperti PETRONAS.

Pengalaman saya bekerja dengan PETRONAS amat positif tetapi sentiasa berjauhan dengan keluarga di kampung halaman.

Jujurnya, saya cuma mendapat keberanian untuk berhenti kerja dan membuka syarikat sendiri selepas isteri saya dapat berpindah balik ke Kuching untuk bekerja.

Apabila salah seorang daripada kami ada pendapatan tetap, risiko nak menubuhkan syarikat permainan video sendiri dapatlah dikurangkan sekiranya usaha saya tidak berjaya. Syukur, saya masih dapat bertahan sehingga ke hari ini.

Memang boleh. Anggap saja sama seperti perniagaan-perniagaan yang lain, selagi dapat menjana keuntungan yang mampu menyara kehidupan, boleh je cari makan.

Saya dapat menjimatkan kos dengan membuat semua design dan programming sendiri, semua lukisan sendiri.

Hanya baru-baru ni saya perlu mula mengambil artis tempatan dan luar negara untuk meningkatkan kualiti grafik dalamjudul saya.

Pada acara LEVEL UP KL yang dianjurkan oleh MDEC baru-baru ini, saya juga bertuah dapat melihat kewujudan banyak lagi studio-studio penerbitan serupa yang semakin giat berkembang di negara kita.

Jadi pada saya, peluang tu ada. Kena berani cuba. Bakat kita ramai dalam industri.

Untuk melukis, saya menggunakan program seperti GIMP dan Aseprite. Untuk penghasilan program dan pengaturcaraan, saya enjin permainan video seperti Gamemaker Studio dan Unity.

Saya syorkan yang mana baru nak berjinak-jinak nak belajar, boleh cuba dengan dua enjin ini dulu. Tutorial pun mudah nak diperolehi kalau nak mula.

Bagi yang berminat, saya mencadangkan anda rujuk video-video tentang pengaturcaraan dan rekaan di Youtube.

Apa yang penting, pilih dahulu enjin permainan video yang anda rasakan sesuai untuk anda. Seperti yang dah saya nyatakan; saya 'rekemen' Unity atau GameMaker.

Bila dah tahu mana satu enjin yang bakal kita gunakan, dari situ kita punya pencarian akan lebih mudah kerana kita dah ada fokus.

Saya tidak ada pendidikan formal dalam bidang ini, jadi saya terangkan mengikut kefahaman saya saja ya!

Bagi saya, kemahiran yang perlu ada pada seorang pembangunan permainan video solo boleh dibahagikan kepada ‘hard-skill’ seperti pengaturcaraan, menyelesaikan ralat dan kemahiran teknikal dalam menyusun unsur-unsur yang ada dalam judul tersebut.

Selain itu, ‘soft-skill’ dalam penentuan astetik atau visual yang bakal digunakan, komposisi, pilihan lagu dan sebagainya juga perlu kalau kita nak bergerak sendiri.

Bila dah mula mengurus projek sendiri seperti saya, kemahiran pengurusan juga amat penting untuk memastikan game tersebut siap dalam masa yang ditetapkan dan kos yang dibelanjakan tidak terlalu tinggi.

Inspirasi saya sudah pastilah pembangun-pembangun lain yang bergerak secara solo (macam saya!) seperti Markus Persson (Notch) yang menghasilkan ‘Minecraft’ dan Eric Barone yang menghasilkan ‘Stardew Valley’.

Dua nama ini dah berjaya jadi jutawan selepas menghasilkan satu judul yang amat popular. Stardew Valley telah berjaya dijual lebih 10 juta unit dan membolehkan Barone bersara pada usia yang muda!

Secara realistiknya, kejayaan pada skala tersebut sangat jarang berlaku apatah lagi di Malaysia dan pasaran Asia namun saya sentiasa menaruh harapan dapat berjaya dari segi populariti judul dan juga kewangan seperti mereka.

Nasihat saya untuk mereka yang berminat adalah cuba hasilkan terlebih dahulu judul-judul dengan skop kecil dan mudah. Kumpulkan pengalaman.

Idea untuk game akan sentiasa ada, tetapi yang penting usaha untuk menghabiskan projek dan menghasilkan judul yang lengkap perlu diletakkan sebagai sasaran utama.

Sebelum saya dapat menghasilkan game untuk dijual, saya banyak membuat judul dalam talian percuma untuk sesiapa mencuba berkonsep ‘free to play’, hanya untuk menimba ilmu dalam bidang ini.

Walaupun judul awal saya, saya akui nampak mudah dan ‘simple’, setiap satu merupakan langkah penting untuk faham proses penghasilan sesuatu judul yang seronok untuk dimainkan.

Sehingga ke hari ini saya masih lagi menelaah konsep-konsep di sebalik keseronokan ataupun ‘fun factor’ yang agak rumit serta berkait rapat dengan bidang psikologi, hanya untuk membantu penghasilan judul yang berkualiti dan diterima baik.

Saya sentiasa terbuka hati dan sudi untuk bekerjasama dengan pihak lain, terutamanya bakat di Malaysia.

Bidang ini masih ada ruang yang banyak untuk berkembang di Malaysia dan saya sentiasa berharap agar satu hari nanti Malaysia ada syarikat penerbitan game yang besar, setaraf dengan CD Projekt Red di Poland yang kini bernilai lebih USD$8 billion ataupun syarikat antarabangsa seperti Activision-Blizzard, Electronic Arts dan Ubisoft.

Bakat tempatan memang sedia ada dan amat wajar untuk dibanggakan, tetapi saya lihat industri kita lebih cenderung kepada penghasilan projek-projek berskala kecil untuk menghasilkan kandungan pihak ketiga bagi terbitan syarikat lebih besar luar negara.

Boleh! Sebelum ini saya telah menghasilkan lebih daripada 40 judul game versi Flash yang masih boleh dimain secara percuma di laman web Kongregate yang memaparkan semua judul awal Nerdook Productions.

Malangnya, banyak pelayar internet baru tidak lagi menyokong perisian Adobe Flash.

Judul besar syarikat saya setakat ini adalah “Vertical Drop Heroes HD”, “Reverse Crawl” dan “Monster Slayers” yang boleh didapati di platform Steam, Nintendo Switch dan Playstation Store.

“Vertical Drop Heroes HD” merupakan game berbentuk platform, “Reverse Crawl” ialah game strategi dan “Monster Slayers” ialah judul perlawanan kad.

Judul terbaru yang bakal diterbitkan tahun ini adalah “The Magister”. Saya harap agar judul ini yang bakal dilancarkan di platform Steam buat permulaan bakal mendapat sokongan pembaca Iluminasi semua.

Terima kasih kerana beri peluang kepada saya untuk menceritakan sesuatu yang sangat dekat dengan diri saya.


Bagaimana Asia Tenggara Melawan China Dalam Isu Sempadan Laut China Selatan

Pada ketika ini kita melihat kerajaan Amerika Syarikat sedang berada dalam situasi huru-hara akibat rusuhan.

Bagaimanapun, percaturan politik antara negara tersebut dan seteru utamanya China sedang berjalan rancak tanpa kita sedar.

Pada 1 Jun 2020, kerajaan Amerika Syarikat secara rasmi menghantar perutusan diplomatik kepada Pertubuhan Bangsa-Bangsa Bersatu bagi menolak dakwaan kerajaan China tentang isu pemilikan sempadan di sepanjang Laut China Selatan.

Dalam perutusan sama, Amerika Syarikat terang-terang menyatakan sokongan kepada tuntutan negara kita!

Ekoran daripada campur tangan ini, kerajaan China menyifatkan apa yang dilakukan oleh Amerika Syarikat sebagai cubaan mencari gaduh. Kami kurang pasti kenapa isu ini tidak berapa dihebohkan.

Boleh dikatakan pada ketika ini, Amerika Syarikat kini sudah menjadi sebahagian daripada gabungan usaha beberapa buah negara Asia Tenggara termasuk negara kita, secara rasmi menolak tuntutan China ke atas Laut China Selatan secara diplomatik.

Sejarah penolakan tuntutan China terhadap Laut China Selatan secara diplomatik, boleh dikatakan bermula pada tahun 2008.

Indonesia menjadi negara pertama mencabar apa yang dinamakan sebagai 'sembilan garisan sempadan' atau 'nine dash line' terbitan China, yang didakwa kerajaan China membuktikan pemilikan mereka ke atas sebahagian besar kawasan Laut China Selatan.

Pada 16 Jun 2008 kerajaan Indonesia menghantar tuntutan bagi memanjangkan garis sempadan lautan negara mereka yang dilabelkan sebagai 'continental shelf' melebihi 200 batu nautika.

Bagaimanapun, hanya selepas tindakan kerajaan kita dan Vietnam bersatu menghantar tuntutan serupa pada 6 Mei 2009 dipercayai menjadi pemangkin utama penyatuan negara-negara Asia Tenggara dalam menghentikan ancaman China di sini.

Tindakan 3 negara ini dalam memperluaskan garis sempadan lautan negara mereka kurang disenangi kerajaan China.

China bertindak balas segera melakukan tuntutan diplomatik kepada PBB yang secara langsung menidakkan apa yang diutarakan ketiga-tiga negara, tiga hari selepas Vietnam dan Malaysia selesai melakukan tuntutan.

Dengan menggunakan peta 'sembilan garisan sempadan' yang menjadi asas kepada tuntutan China, China turut melakukan tuntutan ke atas sebahagian besar bahagian tengah Laut China Selatan berdasarkan kepada hujah mereka adalah tuan punya lautan itu sebelum ini - berdasarkan faktor sejarah.

Pada 12 Disember 2019, Malaysia sekali lagi mencabar China dalam isu Laut China Selatan.

Negara kita kembali melakukan tuntutan serupa seperti apa yang telah dilakukan bersama Vietnam pada tahun 2009, tetapi kali ini tuntutan Malaysia meliputi kawasan yang jauh lebih besar jaraknya.

Tuntutan kedua Malaysia dilihat menolak cara kerajaan China menentukan saiz 'continental shelf' serta tidak mengambil kira peranan Kepulauan Spratly dan Paracel, yang nyata menyebabkan China berang.

China menyifatkan apa yang dilakukan oleh Malaysia telah mencabar kedaulatan negara mereka (pautan PDF) serta hak mereka ke atas Laut China Selatan.

Sekali lagi kerajaan China secara rasmi mendesak PBB agar tidak melayan tuntutan terbaru Malaysia kerana dikatakan melanggar ketetapan undang-undang antarabangsa.

Taktik yang diambil oleh negara kita, Vietnam dan Indonesia sejak mula dipuji banyak pihak kerana menggunakan ketetapan yang telah diputuskan dalam beberapa perbicaraan antarabangsa sebelum ini.

China dilihat terus enggan mengakui beberapa keputusan yang tidak memihak kepada mereka, khasnya melibatkan keputusan perbicaraan arbitrasi Julai 2016 apabila keputusan yang dicapai memihak kepada Filipina.

Pada 3 Januari 2020, kerajaan China sekali lagi mengulangi pandangan serupa berkenaan isu tersebut, setelah kerajaan Indonesia menyuarakan pendapat menolak sebarang tuntutan China ke atas kawasan Laut China Selatan yang menjadi kontroversi.

Tuntutan terbaru Malaysia yang dilakukan secara mengejut pada bulan Disember 2019, dikatakan sangat berkesan kerana beberapa faktor.

Pertama, Malaysia boleh membesarkan garisan sempadan mereka. Kedua, secara langsung Malaysia menolak secara mutlak 'sembilan garis sempadan' lakaran China. Yang terakhir, garis sempadan baru yang dikemukakan Malaysia boleh mewujudkan kerjasama antara Malaysia, Vietnam dan juga Filipina dalam melawan tuntutan China.

Sama ada Filipina berani atau tidak bersama-sama negara Asia Tenggara lain, itu yang menjadi persoalan setakat ini.

Banyak pihak percaya insiden kapal China mengekori kapal milik West Capella Petronas yang berlaku untuk beberapa minggu, berpunca daripada tindakan negara kita melakukan tuntutan pada bulan Disember lalu.

Apa yang sangat membanggakan, pada ketika ini tanpa kita sedari wujud kerjasama erat antara negara-negara Asia Tenggara dalam menangani kegilaan China.

Berikutan tindakan mengejutkan Malaysia mencabar China, Indonesia menjadi pihak pertama pada 28 Mei 2020 menyokong tindakan tersebut di peringkat antarabangsa, selepas kerajaan mereka mengeluarkan kenyataan menyangkal sepenuhnya validasi tuntutan China serta mendesak agar China akur kepada ketetapan yang telah dipersetujui.

Perubahan baru ini dikatakan bakal mengubah perspektif politik Indonesia yang dijangka tidak lagi perlu tunduk kepada China, seperti yang telah berlaku sebelum ini.

Tindakan terbaru Amerika Syarikat yang senada dengan Malaysia dan Indonesia pula dikatakan menjadi tamparan terbaru buat China.

Adakah kerjasama Malaysia, Indonesia dan Vietnam (serta Filipina) yang disokong oleh Amerika Syarikat mampu menekan kembali pengaruh China - agar mereka tidak lagi berani menceroboh perairan negara jiran mereka?

Sama-samalah kita tunggu dan lihat bagaimana percaturan-percaturan ini terus berjalan, tanpa kita sedari ia sebenarnya sedang berlaku.

Apa-apa pun, terima kasih kerajaan Amerika Syarikat kerana menyokong negara kecil kami walaupun anda sedang berdepan rusuhan!

Malaysia Should Embrace Compliance on Its Overlapping Continental Shelf Claim